qundao/data-zh-poetry huggingface dataset:
春郊四首次百旃韵·其二
作者：彭孙贻
朝代：明
体裁：七言律诗

陌上春阴斗八哥，山樊乱落打岩萝。悔随狂蝶寻蒙叟，愿作歌鹦度补陀。戒酒似糺中执法，拈花还礼大摩诃。东园新植梨千个，抱耒宜师老橐驼。
春郊四首次百旃韵·其四
作者：彭孙贻
朝代：明
体裁：七言律诗

花落晴郊舞乱英，双文小鸟叫新莺。景阳芳草埋宫井，青冢燕支恨馆甥。一哭残春哀望帝，如泥万事问刘伶。愁来读史添孤愤，反谓秦灰胜百城。
春郊四首次百旃韵·其四
作者：彭孙贻
朝代：明
体裁：七言律诗

花落晴郊舞乱英，双文小鸟叫新莺。船从红板桥边系，人在绿杨堤上行。携妓何须呼杜牧，持杯且复作刘伶。衰翁不预公家事，只自酣歌过一生。
春雁
作者：彭孙贻
朝代：明
体裁：五言律诗

征雁去云疾，东风向帝畿。花时离楚塞，雪尽到金微。兄弟江南别，烽烟河朔归。高楼有思妇，一为寄春衣。
春雨
作者：彭孙贻
朝代：明
体裁：五言律诗

膏雨阳和润，昭苏万象知。江山融一气，草木被无私。花下催归屐，愁中减曲卮。连床忆兄弟，千里正相思。
春雨村居
作者：彭孙贻
朝代：明
体裁：五言排律

幽栖谢城郭，独往自悠然。雨足桑麻长，村深岁月悬。野航维屋角，新涨到篱边。燕麦花芒白，鱼梁獭尾玄。耕耘宽出处，理乱任山川。隐几群书冷，倾壶万卉妍。何烦听清啸，众响在鸣弦。
春雪
作者：彭孙贻
朝代：明
体裁：五言律诗

园林春未遍，早已落英过。垂柳先飞絮，深宫尽扫蛾。画帘疏影乱，高阁薄寒多。莫讶朱弦冷，幽兰思若何。
春雪二十韵
作者：彭孙贻
朝代：明
体裁：五言排律

阴霰凌妍节，飞茵布落茵。楼台全不暝，卉物巳争春。坐里千林变，风前万象新。和泥融垩室，将粉集承尘。薄暮幽兰奏，微寒翠袖颦。佳期思缥缈，词客赋逡巡。卫女颜如妒，何郎传未真。画帘萦瑟瑟，鸳瓦没鳞鳞。漆吏看为蝶，珠娘拾作蠙。琪葩分二室，瑶阙想三神。独有凄其叹，谁知卧者贫。晶盘只盐虎，毳衲更悬鹑。入雒皆成皓，怀玙总贱珉。冰弦动丘壑，夜气厌金银。萧散王公氅，飘零长史薪。青毡温晋令，白石烂齐臣。甲坼含舒惨，轻清覆至仁。虬龙移薜荔，鸾凤改松筠。夜半歌招隐，吟成少和人。还须待花发，一问剡溪津。
春雪偶成
作者：彭孙贻
朝代：明
体裁：七言绝句

雪花剪剪舞林端，纸帐红炉梦亦寒。尚有冲寒驴背客，又随胡马上长安。
春雷
作者：彭孙贻
朝代：明
体裁：五言律诗

殷雷生积雨，隐隐发遥岑。气变蛟龙候，人占天地心。中宵起群动，百卉滞轻阴。惟有新栽竹，孙枝茁北林。
昭关
作者：彭孙贻
朝代：明
体裁：五言排律

憔悴芦中子，西风出楚关。长波浮白马，壮士改朱颜。尚有吹箫过，空馀匣剑閒。蛟龙观战伐，江海入荆蛮。怒气馀蛙黾，回流断玦环。幽花纷可撷，厓石迥难攀。自我亡家后，王孙乞食艰。三年裘带易，一夕鬓丝斑。墓下歌黄鸟，沙头送白鹇。津亭惟木叶，秋色满河山。岐路无相识，凄然返照还。
昭君怨
作者：彭孙贻
朝代：明
体裁：乐府曲辞

嫖姚屡出塞，绝漠阴山陲。至今胡地月，不复照燕支。候雁己永宾，严霜边草衰。大汉无长策，毡车徒尔为。凄凄马上弦，莫作去国悲。君王薄殊色，贱妾空蛾眉。
昭君怨
作者：彭孙贻
朝代：明
体裁：七言绝句

胡天漠漠雁飞迟，密寄南归汉使辞。薄命巳拚青冢月，君王何事夺燕支。
昭明读书台
作者：彭孙贻
朝代：明
体裁：五言律诗

周遭云木境，何处是荒台。雨过溪阴合，天寒夕翠来。空山惟鸟迹，幽径数花开。欲问萧梁事，江春去不回。
昼雪
作者：彭孙贻
朝代：明
体裁：五言律诗

昨夜南窗雪，门前几尺深。不知招隐客，何处得相寻。万树梅争发，高斋客自吟。山中连岁约，孤负故人心。
晋陵唐山人君则久游边塞归隐卖浆携家酿游海上赠之二章·其一
作者：彭孙贻
朝代：明
体裁：七言律诗

混迹风尘贯浊醪，破羌携种旧葡萄。散金剑客盈前席，冻雪兰生满后槽。使气怒常呵醉尉，报恩贫不卖并刀。酒泉乞得堪归老，食肉空怜燕颔高。
晋陵唐山人君则久游边塞归隐卖浆携家酿游海上赠之二章·其二
作者：彭孙贻
朝代：明
体裁：七言律诗

款语凭君借酒筹，穷年马走误封侯。天涯倾盖多青眼，醉后悲歌易白头。击筑应从燕市饮，卖浆谁共信陵游。肆中倘遇临邛客，莫向相如索典裘。
晏起
作者：彭孙贻
朝代：明
体裁：五言绝句

白日鸟声闹，草堂门未开。刚为灌花起，恰逢山雨来。
晓坐
作者：彭孙贻
朝代：明
体裁：五言绝句

残梦半窗晓，鸟声犹未喧。閒看花落尽，深坐尺无言。
晓坐当湖德藏寺
作者：彭孙贻
朝代：明
体裁：五言律诗

侵晓投萧寺，晨光上早霞。断钟眠坏殿，枯木乱栖鸦。客鬓催黄叶，归舟误菊花。无人见行迹，塔影在寒沙。
晓眠未起闻书声喜不复寐
作者：彭孙贻
朝代：明
体裁：七言绝句

晓钟才尽小窗明，展转松轩梦不成。红日未高春鸟静，寥寥只有读书声。
晓过南湖
作者：彭孙贻
朝代：明
体裁：七言绝句

烟雨楼台似有无，独留秋色满滮湖。扁舟晓掠水云过，似入南宫泼墨图。
晚坐
作者：彭孙贻
朝代：明
体裁：七言律诗

茅窗燕坐野萤飞，静夜荷香藕带肥。永巷乱蛩喧古屋，戌楼明月上秋旂。催诗客子书残叶，如练天河送捣衣。荒草亦知人意懒，又添数尺近双扉。
晚坐·其一
作者：彭孙贻
朝代：明
体裁：七言律诗

抛书竹下漫科头，奇字从人更懒求。画帖自消长日暑，棋声能助草堂幽。寸心灰尽香全爇，故垒秋来燕己愁。为语报恩黄雀侣，当年国士竟谁投。
晚坐·其三
作者：彭孙贻
朝代：明
体裁：七言律诗

译语难通秦律令，杜门谁著晋春秋。撑犁外纪地年史，曳耒原田吾故丘。卖塞卢龙知已售，渡江洗马始言愁。凄凉字字成畴昔，小坐西窗返照收。
晚坐·其二
作者：彭孙贻
朝代：明
体裁：七言律诗

网罟馀年隐曲生，更于流落见交情。饥寒天意开群盗，丧乱人烟苦用兵。深谷自从猿对卧，巢居耻与鸟相争。腐儒事业渔蓑稳，贫苦经时废笔耕。
晚坐卧病有以七夕诗见示因次其韵·其一
作者：彭孙贻
朝代：明
体裁：七言律诗

空山何地隐巢由，矫首星河独送眸。络纬不催今夜织，井梧还动故宫愁。千家戍柝惊残杵，一卧烟波狎众鸥。莫笑病夫徒伏枕，澄怀自共少文游。
晚坐放鹤亭
作者：彭孙贻
朝代：明
体裁：五言律诗

开林秋一片，刺棹月同弯。水意云清切，游踪鹤往还。细风醒鸟语，奇石寿松颜。籍草相扶去，寻僧伴暮山。
晚坐放鹤亭
作者：彭孙贻
朝代：明
体裁：五言律诗

选茵披秀草，拜石酹梅花。云瘦人相侣，山幽月有家。平林寒入画，澹客冷于霞。默坐危亭上，高蝉静不哗。
晚泊吴江三首·其一
作者：彭孙贻
朝代：明
体裁：五言律诗

水国蒹葭里，烟波似画图。空城丛菊少，寒树夕阳多。远戍萦平望，秋光冷太湖。云帆共沙鸟，来往满平芜。
晚泊吴江三首·其三
作者：彭孙贻
朝代：明
体裁：五言律诗

吴江枫未落，已见旅愁新。秋陇翻黄雀，沧波起白蘋。葑田菰米熟，渔税淀湖贫。戎马经过地，孤舟月趁人。
晚泊吴江三首·其二
作者：彭孙贻
朝代：明
体裁：五言律诗

薄暮垂虹上，青山步屧前。洞庭寒白日，笠泽覆高天。战垒栖闲鹭，菱歌媚远川。谁怜吴地客，空泛五湖船。
晚眺
作者：彭孙贻
朝代：明
体裁：七言绝句

幽径榆钱点碧苔，参差花暗金樱开。含桃欲落殊未落，鹦鹉乍衔人唤回。
晚至法喜寺和百旃
作者：彭孙贻
朝代：明
体裁：五言律诗

溪桥延暝色，人外独閒凭。藉草随樵牧，拈花礼圣僧。风篁偏扫塔，渔火己传灯。此意君应识，诗成寄剡藤。
晚至金粟寺
作者：彭孙贻
朝代：明
体裁：七言律诗

古寺疏林下暮鹰，祖衣共礼一枝灯。宗门无语花长落，群动俱空月自升。相对山禽闲送客，独眠幽石静依僧。堂头倘许频烧芋，拟便携舂佐惠能。
晚行出郭
作者：彭孙贻
朝代：明
体裁：五言律诗

晚云非一态，令我画情新。买竹添山瓦，寻梅共壁邻。草眠溪雾重，烟暝睡鸦颦。将问东皋侣，猿迎未隐人。
晚过西掖门
作者：彭孙贻
朝代：明
体裁：五言律诗

寻春归骑缓，落日掖门长。御柳摇青璅，官莺出苑墙。江淮闻羽檄，台阁罢封章。向夕笙歌发，宸游在未央。
晚过黄石矶
作者：彭孙贻
朝代：明
体裁：古风

星河芒摇摇，天汉西南泻。何处问兴亡，山川俱向夜。昔时有臣濠，雄姿奋图霸。十万拥朱旗，横槊石头下。浮云壮士散，蟋蟀王孙化。往事感幽人，凭吊销残夏。隔浦望人烟，孤帆入桑柘。沧波朝夕流，秋风相激射。徙倚望空矶，零落蘋花谢。
晨发李阳河白鱼跃舟中长一尺彭子久蔬食断鱼错放鱼江中送之以诗
作者：彭孙贻
朝代：明
体裁：古风

打头浪花大于席，跃起白鱼长一尺。阳侯闵我久饭蔬，故遣飞鲜登俎鬲。银刀拨刺跳玉波，雪沬参差润琼液。平头戟手舟子笑，汩汩流泉下涎嗌。吾闻古史纪孟津，磻溪隐者上钓纶。今我舍悲过河泣，老泪欲湿枯鱼鳞。远书久绝尺素字，门下已散长歌人。殷勤放鱼谢江伯，为道清斋断鱼腊。他日风雷飞上天，慎勿相逢射鲛客。
晨游东塔寺遂登朱会稽墓
作者：彭孙贻
朝代：明
体裁：五言律诗

沧海归舟客，行吟落木诗。晨钟来古寺，幽藓读残碑。柳岸秋蓉冷，寒塘晓露滋。回看买臣墓，荒草总离离。
晨至燕子矶
作者：彭孙贻
朝代：明
体裁：五言律诗

晨行来野眺，旅食减春游。远树平芜积，空江白日流。微风留燕子，芳草遍皇州。何必携壶出，杨花扑酒楼。
晨起天犹未曙
作者：彭孙贻
朝代：明
体裁：古风

山鼠惊我眠，披衣窗尚晦。天汉已西流，牛斗挂户内。奎壁黯无精，明灭自相对。浩歌怀往昔，吾道宜其废。击楹动栖鸟，树摇林影碎。晨光犹未晞，烨烨风露外。清气浩无垠，独有苍山在。人间何限事，黄尘纷大块。
普度庵
作者：彭孙贻
朝代：明
体裁：五言律诗

南屏山咫尺，灌木隐精蓝。花吐百千亿，人参五十三。到门风竹笑，入座水云涵。提榼寻慈氏，他年尔共龛。
普贤寺
作者：彭孙贻
朝代：明
体裁：五言排律

古刹前朝寺，荒城异代碑。龙鳞扶灌木，鸟迹落罘罳。石像丹青老，经文密印奇。谁来證天眼，真似到峨眉。银海横香象，莲台出宝池。有情堪位果，历硕只脩持。藓剥山门冷，僧归洗钵迟。沉灰贤劫尽，梵网法云垂。倘许迷津照，然灯礼辟支。
晴雪
作者：彭孙贻
朝代：明
体裁：五言律诗

青天流霰下，顿觉峭寒深。忽忆空山友，相携出郭寻。柴门黄犬吠，粉竹白龙吟。莫叹朱弦老，徒伤郢客心。
智宝塔院在东山巅俯视西山若蚁垤
作者：彭孙贻
朝代：明
体裁：五言律诗

塔院凭高坐，烟钟出涧孤。山行穿窈窱，暝色合浮图。怪石眠幽犬，归帆没远凫。谁知遗世士，人外独踟蹰。
智相闭关巢庵因为题卷
作者：彭孙贻
朝代：明
体裁：古风

衲公怀遁迹，不踏云门寺。千篇和寒山，元属无文字。爱此海山幽，携瓢偶焉至。掩关梧竹间，苍翠满庭坠。塔院风寥寥，铃语警群寐。笑指林月升，欲言忘所自。门开落花积，已没坐禅地。非关断往还，谁欤知此意。清溪与流云，去住总不二。
暗香·梅花用白石韵
作者：彭孙贻
朝代：明
体裁：词

凄凄夜色，且醉扶红袖，倚楼横笛。唤起玉龙，斜月鳞鳞晓星摘。回首故人天际，欲书寄瑶华无笔。谁共我、枕石山中，霜冷露盈席。南国，音信寂。纵千里相思，方寸堆积，悲吟当泣。不是思君定谁忆？犹记一枝送影，香梦人、罗浮空碧。奈可翠禽叫转，不归也得。
暮夜归遂雨童子携灯送菊至则顾生方明所致也喜而得句
作者：彭孙贻
朝代：明
体裁：五言律诗

张灯逢暮雨，早己插花归。送菊闻敲户，持荷尚湿衣。夜香生卧榻，寒烛助清晖。独坐欣堪对，孤吟任掩扉。
暮雨山行
作者：彭孙贻
朝代：明
体裁：五言律诗

不与篮舆约，蒐奇俗颇捐。树疏风雨秀，山润藓痕坚。煮石渔分火，樵青鹤冒烟。隐居吾志遂，不屑学神仙。
暮雨山行
作者：彭孙贻
朝代：明
体裁：五言律诗

入山青十里，围雨更千重。村埭通泉驿，溪痕上水舂。蚁封盘古础，龙起捲奇峰。蓑笠香逾湿，劳歌歇老农。
曲尺滩
作者：彭孙贻
朝代：明
体裁：五言绝句

千尺长江流，萦纡凡几曲。盘尽九回肠，云山黯然绿。
月下独坐·其一
作者：彭孙贻
朝代：明
体裁：五言绝句

夜深徵露下，庭花暗香发。无人可与言，独坐见明月。
月下独坐·其三
作者：彭孙贻
朝代：明
体裁：五言绝句

坐久觉夜凉，月华淡于水。烛灭花阴深，湿萤飞不起。
月下独坐·其二
作者：彭孙贻
朝代：明
体裁：五言绝句

月晕大于屋，明朝风或雨。幽人总不出，斗笠久挂柱。
月下西施
作者：彭孙贻
朝代：明
体裁：七言律诗

霜老梧宫处处秋，落英谁照夜深游。空悬万古姮娥影，长对含情越女愁。隐约捧心怜露冷，昏黄香径见风流。更残莫上苏台望，地白天寒不可留。
月夜宿淳湖
作者：彭孙贻
朝代：明
体裁：古风

乱后入江境，豺虎深榛喧。爱此田舍静，清流黄叶村。茅茨隐疏柳，依依蔽柴门。野老能好客，呼儿具壶飧。共话兵火事，张灯一宵言。尽烛客乃已，退就屋西垣。鸡栖于其下，藜床架竹根。皓月穿屋角，星河正黄昏。露寒鱼梁起，哀歌怆客魂。不待曙光发，驱车出北原。
月夜独上虎丘
作者：彭孙贻
朝代：明
体裁：古风

山色无秋冬，残夜良未晓。寻幽走荒径，俯出众木杪。僧寮暗花竹，积翠落幽筱。寥寥照溪光，地白人影小。不知石上月，悠然下林表。群动无一喧，山寒定栖鸟。独游澹忘归，微霜湿烟蓼。
月夜登楼望秦山
作者：彭孙贻
朝代：明
体裁：古风

把酒欲饮壶已空，登楼对月谁与同。倚楼千里入长啸，宇宙参差清气中。春城缥缈浮烟树，城上遥山天尽处。海潮如雨月西流，露重星稀不知曙。青山招我更不眠，山路苍苍从此去。
月夜读春秋四传未浃其旨就枕忽闻琴声起坐作诗和无为叔
作者：彭孙贻
朝代：明
体裁：古风

万籁何萧条，孤音静中起。冥心参往哲，未觉风入耳。地白悟庭月，疏弦为谁理。高堂如空山，默然对图史。深卧观物情，澹漠识太始。声稀群动息，众妙集弹指。挑灯坐沉吟，夜尽籁未止。
月夜闻弦管十韵
作者：彭孙贻
朝代：明
体裁：五言排律

玉宇凝寒节，金飙送晚秋。共寻黄菊去，聊与白衣游。顾曲停歌馆，提壶就酒楼。偃师呈妙技，善本倚轻讴。花暝城初阖，风回舞未收。坐携高兴往，复为习池留。擘阮清商引，吹箫素月流。忽惊天籁发，疑带石泉幽。水木澄相应，关山迥自愁。露华明夜鹊，河汉转牵牛。良会行当惜，知音岂易酬。馀声在林樾，空境日悠悠。
月月红·其一
作者：彭孙贻
朝代：明
体裁：七言律诗

娇姿濯濯尚含葩，简点春光护绛纱。艳色施朱初上的，新红当夕未残霞。生憎粉退难交蝶，羡杀风流正破瓜。二十四番花信后，不知何处著铅华。
月月红·其二
作者：彭孙贻
朝代：明
体裁：七言律诗

腻粉凝膏浅淡中，护持娇艳倩芳丛。春归夜夜空啼血，月冷年年托守宫。未减唐儿私避幸，微闻飞燕已残红。含芽芍药休相妒，拭取鲛绡问晓风。
月氐王头饮器歌
作者：彭孙贻
朝代：明
体裁：古风

汉皇猛志狭九州，断元壮士贪公侯。贰师已枭王母寡，北阙初竿南越头。撑犁胡雏头曼子，西啮楼兰数千里。铁蹄踣尽监氏城，二十六国朝王廷。月氐髑髅大于斗，热血新膏老上手。雕题红压蒲萄香，单于意气骄群丑。借君头颅为君寿，月氐劝汝一杯酒。百年虏运倾五雏，再㱲郅支屠休屠。□韩稽颡渭桥下，不烦颈系儿单于。黄龙朝罢汉使发，相送北庭返瓯脱。更刑白马诺水上，共歃月氐王首血。伏犀盬脑朱模糊，留犁挠酒承以杅。将军含笑浮此物，裂眦犹磔胡虬须。山阴大家女学博，羞效丁娘歌十索。壮志应吞锦伞人，花毫一扫燕支春。欲将黛笔写献馘，阏氐京观高麒麟。千秋快事翻扼腕，却恨弓藏茂陵碗。无复虎头去病青，拂庐狼纛纷郊坰。头飞鼻饮自相食，理宗玉枕空兰亭。愿借当年武库首，饮尽黑龙江上腥。
有感
作者：彭孙贻
朝代：明
体裁：七言律诗

奉离谁复叹诗亡，短发萧条鬓已黄。带绶汉官多赤帻，嚼环代马尽红妆。悲歌咸笑荆卿醉，痛哭俱言阮籍狂。从此骑骡入条华，三间草舍一琴囊。
有感
作者：彭孙贻
朝代：明
体裁：七言律诗

孤愤吞杯且细倾，书颠终自误狂生。乐郊武水悲空语，私祭文山泪暗横。枯树十陵飘野燹，旧钱万历见承平。天涯多少衔哀侣，不复抽毫赋两京。
有感
作者：彭孙贻
朝代：明
体裁：七言律诗

平野清秋有断鸿，愁人高阁倚西风。十年心事挥杯尽，百感身名掩镜中。孤愤萧条看白鸟，独眠山水老枯桐。荒原尽日无车马，残雨桥头又晚虹。
有感而作
作者：彭孙贻
朝代：明
体裁：七言律诗

高坟宿草渐离离，苏武生前有去帷。唾井己甘成弃妇，捐金若个赎文姬。杨花无主飞何处，精卫他年怨阿谁。肠断藁砧空化石，几人黄绢为题碑。
有闻赋悼四首·其一
作者：彭孙贻
朝代：明
体裁：七言律诗

天柱崩颓震北方，潜龙鱼服渡河阳。三山再定中兴鼎，四镇齐飞劝进章。立伏满庭思斩马，旄头半夜扫贪狼。可怜零落燕台草，五国城南月似霜。
有闻赋悼四首·其三
作者：彭孙贻
朝代：明
体裁：七言律诗

堠火江淮列戍旂，鸡人未敢问宵衣。犹烦左府供花石，更下长秋选后妃。素服传车龙北狩，白云王母骏南飞。蜀鹃万里空啼血，辽鹤归来世已非。
有闻赋悼四首·其二
作者：彭孙贻
朝代：明
体裁：七言律诗

南部烟花绕禁帷，御沟宫柳绿参差。半闲丞相功高后，三日钧天帝醉时。党锢书残兵叩壁，围棋客散敌登陴。只今怀悯谁编纪，故国词臣鬓有丝。
有闻赋悼四首·其四
作者：彭孙贻
朝代：明
体裁：七言律诗

大横空叶代王占，南渡还当愧建炎。莫羡金台生帝㬎，应怜枢相失于谦。悲看五丈星先陨，痛哭三良国已歼。仗节北庭洪皓老，可能重为泣龙髯。
望丰厓
作者：彭孙贻
朝代：明
体裁：七言律诗

辟兵昔日曾游地，望帝空啼不可闻。坏蝶自飘丛冢雪，乱花犹点髑髅纹。万松声杂时时雨，半岭人穿旋旋云。每欲登临多涕泪，山灵遮莫更移文。
望亭
作者：彭孙贻
朝代：明
体裁：七言绝句

江关流水送浮萍，吹尽离愁酒半醒。莫上河桥看草色，望亭西去更青青。
望塔火
作者：彭孙贻
朝代：明
体裁：古风

鸣钟人籁息，历历见塔火。萧条万象外，独抱身心坐。夜气觉渐深，秋怀淡无我。河光众星湿，晦魄乱萤堕。百虫草根号，物感纷坎坷。茫然大块中，劳生事多左。明灯警迷方，不寐照群惰。兹意为谁言，吾将问璨可。
望孝陵
作者：彭孙贻
朝代：明
体裁：五言排律

雄图开历服，寝殿合烟霄。大漠真人去，江东霸业销。地形蟠泗水，龙势入南条。一战雕戈偃，千秋秘器遥。玉衣春寂寂，石马夜萧萧。原庙藏弓剑，山神护采樵。閟宫群鹿卫，岳渎百灵朝。文物无前古，丰功更不祧。五云低缥缈，双观郁岧峣。歌舞犹思沛，郊坛已配尧。翠华如髣髴，松盖共飘飖。翘首瞻佳气，茏葱上泬㵳。
望江南
作者：彭孙贻
朝代：明
体裁：七言律诗

奇葩北地遍幽龛，朵朵黄金上小簪。步屧空园惊杞菊，听鹂回首忆霜柑。乡心易向花前发，归梦偏从月下探。拈得韦庄佳句好，断肠春色在江南。
望海·其一
作者：彭孙贻
朝代：明
体裁：七言律诗

大壑中央亘地维，茫茫积气载坤仪。披图分野星垂尽，测影山河夜不移。东去文身通日窟，北连穷发有天池。云霞欲问蓬莱境，缥缈神都总未知。
望海·其三
作者：彭孙贻
朝代：明
体裁：七言律诗

浩荡沧波一气流，飞扬何处见瀛洲。星辰积水寒光动，日月虞渊片影浮。坼地东南穷禹迹，谈天中夏定神州。亦知广泽无荒漠，自有鱼盐佐国筹。
望海·其二
作者：彭孙贻
朝代：明
体裁：七言律诗

万壑东南拥谷王，天垂极目总苍茫。何烦采药求徐市，自有飞车返越裳。牛女浮查侵析木，鲛人结室倚扶桑。乘风不待楼船出，斥堠春波见远防。
望海·其四
作者：彭孙贻
朝代：明
体裁：七言律诗

蛟门江上对嵯峨，白昼风雷隐浪过。填海神禽飘木石，驱山帝子策鼋鼍。岛夷向日穷荒至，飓母回飙入夏多。当代圣人辞远物，未烦市舶探沧波。
望湖亭夜坐
作者：彭孙贻
朝代：明
体裁：五言律诗

湖光秋望好，夜色更何如。待月疏钟后，行吟落木初。山横上河汉，露重坠芙蕖。濯足空明里，金波跳伏鱼。
望荻港
作者：彭孙贻
朝代：明
体裁：七言绝句

青山如画水如烟，日落空江月未圆。东望故园知不远，白云只隔秣陵天。
望金山北固列戍
作者：彭孙贻
朝代：明
体裁：七言律诗

昔游山水多题壁，近巳金焦列戌旗。千里音书兵火后，孤舟烟雨旅愁知。地分南北风尘合，江静鱼龙鼓角悲。憔悴一身行役久，不须双鲤慰离居。
望金陵妇舟不至
作者：彭孙贻
朝代：明
体裁：七言律诗

十里高蝉不雨天，藕汀俱起桔槔烟。水盘买雪初成饮，菱角新弯未了田。估客渡淮频问信，邻窗乞火每惊眠。由拳城下无穷柳，不系东归六月船。
望钟山云起
作者：彭孙贻
朝代：明
体裁：五言律诗

孝陵松柏路，郁郁吐奇姿。王气江山合，烟光草木私。青天谢公墅，白鸟蒋侯祠。万古真人宅，蛟龙护旧碑。
望�
作者：彭孙贻
朝代：明
体裁：五言律诗

流水空江上，孤城返照间。黄坌山外树，白下雾中山。鱼错银刀贱，凫毛雪浪閒。逢人问残垒，祇益鬓丝斑。
期仲木访半村
作者：彭孙贻
朝代：明
体裁：五言律诗

与君为二仲，踪迹更相邻。家国风波苦，文章毁誉真。卜居谙陋巷，新友得诗人。何日同过访，西风整角巾。
木兰花下作
作者：彭孙贻
朝代：明
体裁：古风

君不见辛夷枝上花，昨日烂熳今泥沙。君不闻鹁鸠枝上语，今日春阴明日雨。人生倚伏信转蓬，焉得朱颜长镜中。眼前一樽试倾倒，身外百岁谁穷通。酌君劝君共君饮，劝君莫放金杯空。囊钱已尽不须惜，花间无日无春风。催花鼓繁声乍歇，何必张灯有明月。清晖万朵倾玉盘，朵朵银床映华发。古来贤达尽浮云，风尘蝇附何纷纷。有花不醉花亦笑，提壶啼杀刘伶坟。胡缨大马彼谁子，世事龌龊安足云。今年未了曲蘖事，来岁秫田行自耘。
木末亭吊方正学先生墓和董陆诸君作·其一
作者：彭孙贻
朝代：明
体裁：五言律诗

逊国当年事，千秋有是非。臣今甘赤族，王岂遂黄衣。月落金川冷，春从望帝归。骚人搴木末，再拜奠山薇。
木末亭吊方正学先生墓和董陆诸君作·其二
作者：彭孙贻
朝代：明
体裁：五言律诗

清川流不尽，惆怅独思君。定论收遗骨，诸贤愧建文。山空鸲鹆怨，香酷麝麋群。今日长陵道，哀猿不可闻。
木棉花
作者：彭孙贻
朝代：明
体裁：七言律诗

越布衫轻大火斜，嫩黄苞坼雪交加。惊秋七月先賨市，破萼千丛待纺车。不羡谢家虚咏絮，应劳织女为司花。江南络纬催人甚，夜照寒机鬓有华。
木环寨
作者：彭孙贻
朝代：明
体裁：五言绝句

岭上旌旗满，江城鼓角新。昨宵林下犬，不是吠归人。
木笔
作者：彭孙贻
朝代：明
体裁：七言律诗

芳心倒磔紫毫吹，万萼描春上玉墀。旭日研朱常点露，轻阴如墨正临池。上阳宫女题红早，五色江毫入梦迟。最爱晴窗閒弄影，偏随鸟迹到书帷。
木香
作者：彭孙贻
朝代：明
体裁：七言律诗

翠条成幄罨清芬，入座浓香缀白云。繁蕊倒垂帘瑟瑟，绿阴晴散雪纷纷。鞦韆乱影萦高架，蜂蝶钩衣住舞裙。置酒山棚坐花下，人人如握茝兰薰。
未央宫瓦歌
作者：彭孙贻
朝代：明
体裁：古风

一丸泥开降组系，亭长重来遂称帝。未移鸡犬筑新丰，又凿骊山增壮丽。芒砀云气如真龙，赤龙火烬阿房宫。渭川写图三百里，尽在萧相经营中。斩蛇帝子按剑骂，丞相晨朝免冠谢。犹闻桂寝惜露台，俄巳柏梁起高榭。洛阳春去咸阳秋，铜人辞汉铜驼愁。长陵抔土一片月，独照万古漳河流。轻车都尉秦都护，拥传曾从汉关度。虎头投笔陇西游，驻马昔人吊古处。沛公陵庙荆榛多，野草浓花遗址露。断甓斜分鸳咮长，残蚩剥坏蟠螭蠹。未央遗�古隶存，汉籀分明篆回互。披榛拾载压归装，百年留镇墨君堂。将军子孙清白吏，第五之名亚骠骑。彝鼎常图博古形，碑铭每辩先秦字。摩挲瓦上旧苔文，玉莹方花鹧鸪翠。酂侯名氏泐镂题，当年营制冠京西。蜃灰烧冷秦劫火，凤甃陶尽肴函泥。雄图零落随飞电，坠砾纵横古时殿。空馀陈迹感悲歌，无复河山对高燕。君不见分香小儿图汉禅，歌舞台成邺城见。铜雀荒凉亦废基，古瓦幽人磨作研。
未央宫瓦歌
作者：彭孙贻
朝代：明
体裁：古风

一丸泥开降组系，亭长重来遂称帝。未移鸡犬筑新丰，又凿骊山增壮丽。芒砀云气如真龙，赤龙火烬阿房宫。渭川写图三百里，尽在萧相经营中。斩蛇帝子按剑骂，丞相晨朝免冠谢。犹闻桂寝惜露台，俄巳柏梁起高榭。洛阳春去咸阳秋，铜人辞汉铜驼愁。长陵抔土一片月，独照万古漳河流。轻车都尉秦都护，拥传曾从汉关度。虎头投笔陇西游，驻马昔人吊古处。沛公陵庙荆榛多，野草浓花遗址露。断甓斜分鸳咮长，残蚩剥坏蟠螭蠹。未央遗𡎊古隶存，汉籀分明篆回互。披榛拾载压归装，百年留镇墨君堂。将军子孙清白吏，第五之名亚骠骑。彝鼎常图博古形，碑铭每辩先秦字。摩挲瓦上旧苔文，玉莹方花鹧鸪翠。酂侯名氏泐镂题，当年营制冠京西。蜃灰烧冷秦劫火，凤甃陶尽肴函泥。雄图零落随飞电，坠砾纵横古时殿。空馀陈迹感悲歌，无复河山对高燕。君不见分香小儿图汉禅，歌舞台成邺城见。铜雀荒凉亦废基，古瓦幽人磨作研。
末利花
作者：彭孙贻
朝代：明
体裁：七言绝句

末利花开暑欲流，家家艳雪淡于秋。遥知榕叶成阴处，素面蛮姬插满头。
朱买臣墓
作者：彭孙贻
朝代：明
体裁：五言律诗

白发会稽守，行歌老负薪。雨禽鸠逐妇，水驿鹭窥人。僧导看遗碣，樵归踏古榛。当年驱驷马，意气激长贫。
朱买臣墓
作者：彭孙贻
朝代：明
体裁：五言律诗

荒碑眠旧刹，春莽古榛平。驷马馀翁仲，金鱼枕化城。雨鸠呼妇急，樵斧戛松清。羞墓亭边水，回流避汉卿。
朱员臣墓用周林于韵
作者：彭孙贻
朝代：明
体裁：五言律诗

披榛寻古碣，高冢蔽藤萝。彼妇可出走，负薪行且歌。微时故人薄，归日锦衣过。我自安长贱，樵风老涧阿。
朱大渭津置酒邀尺非招余余以病足不能赴以此自嘲
作者：彭孙贻
朝代：明
体裁：古风

七年不见邬君久，相见�毛各衰朽。可怜病骨掩柴门，穷巷人稀吠孱狗。挑灯论旧惨无欢，物态升沉付杯酒。朱生忧客日举觞，留宾花下开茅堂。飞书招余愁未起，恼杀红梅花满墙。年来万事成超忽，悲歌堕尽荆卿发。穷愁天地振关心，病起河山甘付骨。流莺百啭春行迟，东风不放樱桃枝。山翁倒屣掷杖笑，尊足者存空尔为。一生能着几两屐，寸圭莫黑千茎丝。以兹闭户自轰饮，独酌床头金屈卮。酒酣起舞僵复偃，抱膝能歌梁父词。何如山中老木客，一足�踔还吟诗。
朱大渭津置酒邀尺非招余余以病足不能赴以此自嘲
作者：彭孙贻
朝代：明
体裁：古风

七年不见邬君久，相见𩑺毛各衰朽。可怜病骨掩柴门，穷巷人稀吠孱狗。挑灯论旧惨无欢，物态升沉付杯酒。朱生忧客日举觞，留宾花下开茅堂。飞书招余愁未起，恼杀红梅花满墙。年来万事成超忽，悲歌堕尽荆卿发。穷愁天地振关心，病起河山甘付骨。流莺百啭春行迟，东风不放樱桃枝。山翁倒屣掷杖笑，尊足者存空尔为。一生能着几两屐，寸圭莫黑千茎丝。以兹闭户自轰饮，独酌床头金屈卮。酒酣起舞僵复偃，抱膝能歌梁父词。何如山中老木客，一足𨁊踔还吟诗。
朱槿
作者：彭孙贻
朝代：明
体裁：七言律诗

浅白深红映水涯，西风开遍野人家。娇姿艳艳迎朝旭，坠蕊翩翩带晚霞。自愧柔条寄篱落，宁知丽色委泥沙。山中习静看来久，谁羡同车北舜华。
朱樱
作者：彭孙贻
朝代：明
体裁：五言律诗

佳果来江市，殷红出上阑。虚言樊素口，空照赤瑛盘。山鸟偷时下，邻翁袖未乾。分甘从野老，犹得奉清欢。
朱鱼
作者：彭孙贻
朝代：明
体裁：五言律诗

朱鱼在盆沼，已自足浮沉。无复江湖意，空馀濠濮心。避人惊屐齿，分藻出花阴。却笑垂纶者，持竿向竹林。
杂兴·其一
作者：彭孙贻
朝代：明
体裁：五言律诗

经旬掩蓬户，命屐过深知。烽火催行役，流年扰梦思。春愁离酒动，暮雨赴花迟。避世吾安往，乾坤正可疑。
杂兴·其二
作者：彭孙贻
朝代：明
体裁：五言律诗

危城惊战斗，愁病恼灯期。海气渔龙上，军声鼓角悲。二毛惭掩镜，百感废论诗。戎马关山道，春风搅别离。
杂咏四首·其一
作者：彭孙贻
朝代：明
体裁：六言诗

左揖微斯文学，右坐子墨客卿。但得拥书万卷，何假南面百城。
杂咏四首·其三
作者：彭孙贻
朝代：明
体裁：六言诗

平叔巧累于理，叔夜㑺伤其道。欲知此意醇深，鸾凤□然一笑。
杂咏四首·其二
作者：彭孙贻
朝代：明
体裁：六言诗

一斗一石醉矣，一丘一壑过之。南郭子綦相友，东方曼倩吾师。
杂咏四首·其四
作者：彭孙贻
朝代：明
体裁：六言诗

为郎非其好也，万户何足道哉。不如生前斗酒，一杯一杯一杯。
杂诗·其一
作者：彭孙贻
朝代：明
体裁：五言绝句

柴门雨萧萧，径添一尺草。为惜青苔深，十日九不扫。
杂诗·其七
作者：彭孙贻
朝代：明
体裁：五言绝句

草堂面山郭，其中张素琴。客至主不出，但闻梁父吟。
杂诗·其三
作者：彭孙贻
朝代：明
体裁：五言绝句

买山须买邻，卖鱼聊买酒。此中有隐人，桃花古溪口。
杂诗·其九
作者：彭孙贻
朝代：明
体裁：五言绝句

春事已云晚，花落空园中。旧巢双燕子，相与诉东风。
杂诗·其二
作者：彭孙贻
朝代：明
体裁：五言绝句

家贫子钱多，典尽敝羊裘。惟馀十年恨，未忍卖吴钩。
杂诗·其五
作者：彭孙贻
朝代：明
体裁：五言绝句

颓垣没短蒿，病犬眠不吠。中有人腰镰，荒田自锄菜。
杂诗·其八
作者：彭孙贻
朝代：明
体裁：五言绝句

野桃满墙花，春雨一林竹。抛琴着蓑出，前溪饮黄犊。
杂诗·其六
作者：彭孙贻
朝代：明
体裁：五言绝句

鸟雀下深巷，空园门自开。刚欲灌花去，恰逢山雨来。
杂诗·其十
作者：彭孙贻
朝代：明
体裁：五言绝句

茅屋临溪口，小舟缆初解。月上渔灯黑，溪翁方捕蟹。
杂诗·其十一
作者：彭孙贻
朝代：明
体裁：五言绝句

道逢□须儿，痛饮说平生。一诺拔剑去，不告主人名。
杂诗·其十三
作者：彭孙贻
朝代：明
体裁：五言绝句

披发怀入林，三年卧城郭。风雪大江干，庐山一行脚。
杂诗·其十二
作者：彭孙贻
朝代：明
体裁：五言绝句

桑落则酒熟，溪深而鱼肥。一饮三百杯，不知人是非。
杂诗·其四
作者：彭孙贻
朝代：明
体裁：五言绝句

乱后厌城郭，村居若深山。夜分坐明月，竹门每忘关。
杂诗六首·其一
作者：彭孙贻
朝代：明
体裁：古风

往者遇清夷，草间无聚啸。群公坐阎阖，垂缨陟清要。世事诚乱麻，昊天其不吊。变起三十年，火焚遂成燎。新亭陆沉叹，灾或及原庙。名城为丘墟，狐社鬼并啸。白骨矗马胫，千里有横烧。近更苦驿骚，勤王困征调。所过绝鸡犬，村落苦攻剽。圣人洵至仁，屡下哀痛诏。侧闻台阁论，似未耻纷噭。言官所击排，旦贤夕不肖。卿相握大权，辅弼拟周召。世所欲用人，俱已布当道。四郊尚多垒，其敢大夫诮。
杂诗六首·其三
作者：彭孙贻
朝代：明
体裁：古风

游行步城郭，返眺见台雉。蒙蒙垣上蒿，颓侧剥馀趾。荒濠草盈尺，滥渊绝潜洧。凭高瞰烟火，楼榭何齿齿。东南无战争，嬉游狎妇子。暄妍美纨素，轻薄醉�市。荒邑有窌藏，高衢无停轨。有闉豚可穿，有戈薪不毁。篝火而丛嗥，寇盗须时耳。畴昔海波恶，艅艎若沉纸。长淮惊戎马，吴会已增垒。咄彼处梁雀，徒为杞人耻。使者从东来，按部蒐前纪。厨传烦井庐，酒肉供填委。池隍任燕没，所录在金矢。幸无泰山哭，啖我者胥史。
杂诗六首·其三
作者：彭孙贻
朝代：明
体裁：古风

游行步城郭，返眺见台雉。蒙蒙垣上蒿，颓侧剥馀趾。荒濠草盈尺，滥渊绝潜洧。凭高瞰烟火，楼榭何齿齿。东南无战争，嬉游狎妇子。暄妍美纨素，轻薄醉𨴻市。荒邑有窌藏，高衢无停轨。有闉豚可穿，有戈薪不毁。篝火而丛嗥，寇盗须时耳。畴昔海波恶，艅艎若沉纸。长淮惊戎马，吴会已增垒。咄彼处梁雀，徒为杞人耻。使者从东来，按部蒐前纪。厨传烦井庐，酒肉供填委。池隍任燕没，所录在金矢。幸无泰山哭，啖我者胥史。
杂诗六首·其二
作者：彭孙贻
朝代：明
体裁：古风

病后三见雪，两得金陵书。金陵俸钱薄，官署类侨居。月俸所入钱，仅足市江鱼。童仆七八指，口不厌壶蔬。春明断尺字，积薪每晏如。故园好梅柳，所叹滞归欤。我梦怀白下，落月摇庭除。田园课丁力，岁俭赋菽芧。未忍三径荒，刈草常荷锄。清画听啼鴂，閒行步流渠。忽睹南飞鸟，愁心九折纡。江湘贼寇满，�濮人民虚。乱离忧戚属，谋生羡樵渔。谅无智者谋，天步谁为舒。短衣耻疾耕，壮士羞田庐。硕言俟清燕，饱黍隐东畬。
杂诗六首·其二
作者：彭孙贻
朝代：明
体裁：古风

病后三见雪，两得金陵书。金陵俸钱薄，官署类侨居。月俸所入钱，仅足市江鱼。童仆七八指，口不厌壶蔬。春明断尺字，积薪每晏如。故园好梅柳，所叹滞归欤。我梦怀白下，落月摇庭除。田园课丁力，岁俭赋菽芧。未忍三径荒，刈草常荷锄。清画听啼鴂，閒行步流渠。忽睹南飞鸟，愁心九折纡。江湘贼寇满，𤾂濮人民虚。乱离忧戚属，谋生羡樵渔。谅无智者谋，天步谁为舒。短衣耻疾耕，壮士羞田庐。硕言俟清燕，饱黍隐东畬。
杂诗六首·其五
作者：彭孙贻
朝代：明
体裁：古风

客有行李色，青马沾黄雨。问客客何来，言旋江淮浒。江淮烽火急，道里今何许。下马客前揖，告我词缕缕。途遇勤王师，喧阗伐钲鼓。走若鸟兽散，蛇行蚁无伍。水程非买舟，陆亦未戴釜。巨舸双五两，夺自浔阳贾。晨起忽空壁，掠米入村坞。荷两空橐去，归必倾满庾。未至市闭门，穴扉坏坏渚。袒入民房卧，妻窜女踰户。酒酤无一钱，赤手槽头赌。其将稍诃杖，酗骂掷鋋弩。沿河哭嗷嗷，无地避剽卤。闻笳夕徙营，千里不当虏。
杂诗六首·其六
作者：彭孙贻
朝代：明
体裁：古风

街鼓既不喧，雨亦无断绝。交衢罢灯火，云是上元节。西北鸣革笥，所至必残灭。江南虽辛苦，稍幸远羌□。忽忽月己杪，雨霁啼百舌。彼驵黠之魁，逢我长尉悦。丰登兆年谷，无惜膏火缺。鞭笞里甲背，赋灯照闾闑。豪家张百灯，亦不愁膏竭。贫室夜无烛，邻女机久撤。卖衣市一灯，家破烛乃爇。东邻鬻白桁，西街典钱埒。万户千百灯，终夕光明彻。吞声畏里正，掩户不敢说。大江隔烽火，勤王遍吴浙。羽檄正纷来，丝管且填咽。我马淮之阳，我车北其辙。天子侧席坐，忧危望群哲。
杂诗六首·其四
作者：彭孙贻
朝代：明
体裁：古风

独坐忽不怡，消摇步林幽。禾黍来好风，平绿遍田畴。步屧阡术穷，远望坟与丘。道遇散发者，操瓢形则鸠。白发卷菜色，鬼伯之所留。哀哀向我哭，泪落双绠流。本是良农子，有田绕屋头。娶妇子有孙，牧豕兼买牛。去岁蝗不仁，遗穗饱螣牟。昔旱今苦潦，三年无一收。既负县官租，三男毙累囚。豪家严收责，鬻田半券酬。妻死子孙尽，遗骸委道周。含涕指墓田，饥鬼如啾啾。道傍美田禾，昔所手锄耰。听言长太息，反步怅归休。入市过屠门，少年轰拍浮。曳丝饱大嚼，骂坐醉盱讴。却笑负耒蚩，朝夕寡良谋。
李桑桥村行
作者：彭孙贻
朝代：明
体裁：五言律诗

出郊聊骋望，尚得及春游。桑柘连蚕月，风光报麦秋。野花当客笑，新涨带冰流。五亩容栖遁，移家南涧头。
李花
作者：彭孙贻
朝代：明
体裁：七言律诗

谁道红颜胜玉颜，桃花端合让幽閒。纤秾夜月楼台外，淡冶东风院落间。寒食倚阑人脉脉，清歌回雪韵潺潺。纬绡万朵流光冷，丽何元应白氏娴。
李阳河阻风登太子阁
作者：彭孙贻
朝代：明
体裁：七言律诗

高阁岧峣眺落晖，孤帆每逐雁南飞。黄流直下长风夹，白浪遥过太子矶。故国依微山色里，天涯浩荡月明归。凭阑无限伤心事，独上江楼泪满衣。
杏子
作者：彭孙贻
朝代：明
体裁：五言绝句

杏实甘于酪，丹浆溅齿寒。林风吹果坠，早已鸟衔残。
杏花
作者：彭孙贻
朝代：明
体裁：七言律诗

日边烂熳费春工，万树仙林照绮丛。破萼乍沾寒食雨，落英时飐酒旗风。玉楼淡月重门冷，紫陌香泥十里红。最喜慈恩探燕早，少年人在曲江东。
杜韦娘
作者：彭孙贻
朝代：明
体裁：七言绝句

曲江十里柳条新，总是红楼一片春。解道飞花春易尽，看花争看看花人。
杜鹃花
作者：彭孙贻
朝代：明
体裁：七言律诗

万花开尽弄芳菲，踯躅青山遍翠微。谢豹啼时千萼吐，锦城梦到乱红飞。朱颜一顾春将老，游子初看泪满衣。独有幽人情思薄，枝头空叫不如归。
杜鹃花·其一
作者：彭孙贻
朝代：明
体裁：七言律诗

子规声里度芳菲，踯躅东风揽夕晖。春去锦城香带雨，花明蜀道露沾衣。啼残月夜空流血，开遍青山尚未归。此去可应逢七七，乱红偏绕隺林飞。
杜鹃花下作
作者：彭孙贻
朝代：明
体裁：七言律诗

小雨丝丝作晚寒，山英烂熳醉中看。啼时春去花应老，梦到人归月未残。废后更添诗律放，愁多不敌酒杯宽。高阳旧侣皆零落，短发萧条一倚阑。
杞梁妻庙
作者：彭孙贻
朝代：明
体裁：七言律诗

杞梁遗庙锁荒坪，过客题诗折杜蘅。画壁几朝留故粉，青山万古抱颓城。女贞树老春长在，石阙碑横草自生。惟有哀音流激楚，汶阳溪上断猿声。
杨墩
作者：彭孙贻
朝代：明
体裁：五言绝句

官道马蹄绝，夕阳山月昏。行人与归鸟，争渡过杨墩。
杨妃吐舌
作者：彭孙贻
朝代：明
体裁：七言律诗

婪尾风流别有春，药栏相谑殢何人。沉香小语唇脂湿，玉笛偷吹舐调新。酒渴吸花亲旖旎，睡痕送煖暝横陈。当阶百媚憨生处，一点红尖认太真。
杨柳枝
作者：彭孙贻
朝代：明
体裁：七言绝句

离亭柳色傍愁过，羌笛吹寒晓渡河。莫厌别离频折赠，年年送客未归多。
杪春侍大人饮外祖方大将军文鳞阁得斜字和俞福宁坤名韵
作者：彭孙贻
朝代：明
体裁：七言律诗

高楼云物湛清华，座客风前款落花。白堕倾来零露重，绿么抱出忽雷斜。尽欢宁更劳投辖，归隐何须学种瓜。喜得追游陪杖履，城头暮色候昏鸦。
松月夜窗虚各以一字为韵·其一
作者：彭孙贻
朝代：明
体裁：古风

秋气从何来，吹我岩畔松。所思在天末，道远岂易逢。耿耿夜不寐，月吐东南峰。开轩眺前溪，正坠双芙蓉。
松月夜窗虚各以一字为韵·其三
作者：彭孙贻
朝代：明
体裁：古风

幽窗若空山，弹琴竟良夜。清吟谡未歇，风露浩巳泻。月暗资萤光，馀晖倘可借。何烦秉烛游，角饮松桧媚。
松月夜窗虚各以一字为韵·其二
作者：彭孙贻
朝代：明
体裁：古风

窗阴松桂寒，起弄松际月。梦中识故山，苍苍苔露滑。故人京洛满，玄黄烂篚厥。西风归去来，白云卧天阙。
松月夜窗虚各以一字为韵·其五
作者：彭孙贻
朝代：明
体裁：古风

月出群动息，浩浩观太虚。不因竹柏影，宁复忆吾庐。森然鸾凤下，清吹生庭除。真赏良有巳，君今意何如。
松月夜窗虚各以一字为韵·其四
作者：彭孙贻
朝代：明
体裁：古风

露滑徒幽独，皓月隐南窗。仰观清汉影，列宿横天江。林空飒有人，露下惊小厖。远闻夜渔起，劳歌凄□腔。
松涛和潜夫
作者：彭孙贻
朝代：明
体裁：七言律诗

偃盖参差弄夕飙，却分天籁共刁调。林空长觉秋多雨，海近时疑晚上潮。静夜微闻寒谡谡，幽人高枕思迢迢。山窗镇日吟相对，又逐行歌过野樵。
松花
作者：彭孙贻
朝代：明
体裁：七言律诗

清阴长日偃虬龙，晴雪纷纷扫更浓。一自六朝金粉尽，坐看三岛玉尘封。仙真服饵黏圭七，松鼠窥人印尾踪。高枕卧来黄石没，紫苔增厚绿蒙茸。
板子矶上有遗垒乃是黄蜚诸军禦逆左时所筑
作者：彭孙贻
朝代：明
体裁：古风

群山罅江门，四渎相摩荡。峥嵘版子矶，突兀非一状。舟经潺灂中，回惑失所向。石脚啖怒流，瘦出龈腭上。晴阴变晦朔，风雨关衰王。其厓留戌址，云自靖南创。当时罴虎士，勇烈冠诸将。幽花绣白石，莎草埋遗仗。故垒风萧萧，哀潮激悲壮。客行逢早秋，添衣怯山瘴。清晖入远渚，暮色闻渔唱。沉吟俯落雁，扣舷独惆怅。
枕上
作者：彭孙贻
朝代：明
体裁：七言绝句

绳床竹几思飘萧，枕上湖山去路遥。何必抚琴人共响，药垆清似浙江潮。
枕上
作者：彭孙贻
朝代：明
体裁：七言律诗

荒城十里只鸡声，鸟雀知更喜报晴。一枕白云庭转静，三竿红日句初成。花阴近午犹浓睡，山气冲寒为解酲。莫道村居少酬应，未曾閒却褚先生。
枕书
作者：彭孙贻
朝代：明
体裁：五言绝句

枕书花下卧，起弄无弦琴。仍复摊书坐，长松过午阴。
枫桥
作者：彭孙贻
朝代：明
体裁：七言绝句

秋风江上送离居，正及江枫未落时。为问寒山一片石，何人过此更题诗。
枯鱼遇河泣
作者：彭孙贻
朝代：明
体裁：乐府曲辞

枯鱼未登俎，河之水溅溅。非鱼能跋扈，罔疏目以宽。涸泽绝虾䱉，鲂鳏故罹患。不惜肆中居，焚炙奉君飧。鱼枯河亦竭，河伯无一言。
柘矶
作者：彭孙贻
朝代：明
体裁：七言绝句

江门西望见鄱湖，湖口烟波接二孤。风送片帆飞不住，柘矶一点没平芜。
查生伊璜
作者：彭孙贻
朝代：明
体裁：五言排律

查生乃狂士，潦倒得天真。书画兼飞动，文情杂笑颦。吊奇长玩世，弄笔竟如神。浪迹多违俗，微名易杀身。蔡邕卢续汉，扬子未逢新。幸脱弥空网，重簪折角巾。诙谐随朔晢，粉墨寄伶伦。红袖妖姬集，清商艳曲陈。还虞盗绡客，必有坠楼人。好买扁舟去，桃源逐隐沦。
柬谢潜夫先生
作者：彭孙贻
朝代：明
体裁：七言律诗

度岭闻猿日抚膺，写将哀响满行縢。独怜序次烦玄晏，欲使悲歌续少陵。铸像愿师耽句客，无妻今作在家僧。可容分榻陈山寺，挑尽论文五夜灯。
柳洲亭
作者：彭孙贻
朝代：明
体裁：五言律诗

亭空萦败柳，无复旧长条。水定鱼潜乐，风微鹭屡飘。采菱人唤渡，沽酒客横桡。总向湖山里，烟波送寂寥。
柳洲亭同查大王望晚眺
作者：彭孙贻
朝代：明
体裁：五言律诗

良朋似山水，晤对胜林园。携手同登眺，深情一静喧。游人纷唤渡，余意自忘言。月上柳条暗，读书閒闭门。
柳穿鱼
作者：彭孙贻
朝代：明
体裁：七言律诗

武陵渔父入芳林，却讶朱鬐罥绿阴。缀萼鳞鳞桃浪起，悬枝圉圉雨丝沉。看花谁下前鱼泣，食客空馀射柳心。何用攀条更垂钓，五侯门外正春深。
柳絮
作者：彭孙贻
朝代：明
体裁：七言律诗

非花还似落花飞，飘泊天涯竟不归。远道绵绵愁荡子，游丝剪剪上春衣。离亭藉草重裀软，小雨沾泥积翠微。轻薄才人争比拟，谢娘风调见应稀。
柳花
作者：彭孙贻
朝代：明
体裁：七言律诗

杨白歌翻到白门，东风满店扑清樽。飘来舞袖沾无湿，吹入梨花暖欲昏。絮絮鸟啼同惹恨，绵绵春思暗消魂。谢娘莫自跨风调，轻薄才人在雪园。
树蕙
作者：彭孙贻
朝代：明
体裁：古风

滋兰复树蕙，采采将安之。遇客讯何来，言从南山垂。朝曦耀岩户，惠质纷葳蕤。隐彼无人境，珍重丘壑姿。凡卉沐春阳，雨露咸所私。荣光谅有以，霜雪将见疑。嗟此蕙与荃，含气寂无为。徘徊待炎德，讵忧见节迟。伊余慕孤抱，榄□□薋葹。错以丹厓土，绮石间瑰奇。芬芳为君发，信美今在兹。不遇彼之子，空谷徒逶迤。
栖真寺一名七佛院
作者：彭孙贻
朝代：明
体裁：五言律诗

未到栖真径，尘襟已自空。万山松籁上，七佛涧光中。寒竹迎门绿，秋花绕座红。还应寻惠远，一为證莲宗。
栖霞岭夜归
作者：彭孙贻
朝代：明
体裁：七言律诗

松楸夹道乱山低，咫尺前峰转欲迷。松鼠晚窥僧钵下，竹鸡昼隐墓林啼。隐囊白袷宽相称，灵寿乌藤倦即携。日落归途栖鸟噪，芒鞋踏月更沿溪。
栴檀庵有曲池紫荆一枝照水妍丽留题壁间以待僧返
作者：彭孙贻
朝代：明
体裁：五言律诗

栴檀池一曲，滟滟紫荆开。款户偶然启，抱琴终日来。空阶惟卧犬，枯坐烬寒灰。笑折荆花起，将行更却回。
桂滩
作者：彭孙贻
朝代：明
体裁：五言绝句

涉江荷未残，今来桂花发。那堪千里人，两见秋山月。
桂花
作者：彭孙贻
朝代：明
体裁：七言律诗

秋冷幽岩玉露飘，白云千顷隐招摇。象林窈窕香全发，蟾府清虚夜未凋。风起仙坛黄雪下，月明灵岫紫烟消。怀人一夕深无限，飞鹫峰头更寂寥。
桂花·其一
作者：彭孙贻
朝代：明
体裁：五言绝句

高卧小山下，不知秋气来。西风香入牖，知是木樨开。
桂花·其三
作者：彭孙贻
朝代：明
体裁：五言绝句

当户月华白，倚阑秋思来。浓香满衣袂，不觉桂花开。
桂花·其二
作者：彭孙贻
朝代：明
体裁：五言绝句

山馆桂花发，寻香客自来。呼童扫黄雪，家酿待君开。
桂花·其五
作者：彭孙贻
朝代：明
体裁：五言绝句

桂树高百尺，试折一枝来。昨夜月轮满，山河影上开。
桂花·其四
作者：彭孙贻
朝代：明
体裁：五言绝句

把卷桂丛下，抛书梦欲来。广寒三万树，一一为谁开。
桃花
作者：彭孙贻
朝代：明
体裁：七言律诗

何必三千问岁华，人间能得几回花。才逢渔父溪溪雪，一入天台树树霞。才子风流看巧笑，神仙醉色媚丹砂。踏春莫待春残后，桃叶桃根访妾家。
桃花下坐
作者：彭孙贻
朝代：明
体裁：五言绝句

红雨当轩乱，仙源何用寻。桃花如有意，笑杀武陵人。
桐乡夜泊和韵
作者：彭孙贻
朝代：明
体裁：五言律诗

桐乡无限绿，桑柘抱城湾。微雨冷秋色，清溪明客颜。岸花村径暝，船火夜渔还。遥指青帘下，提壶叩竹关。
桐江夜泊
作者：彭孙贻
朝代：明

一路春山江影空，雨添新翠落孤篷。微茫小径入云去，寺在半天疏树中。
桐江夜泊
作者：彭孙贻
朝代：明
体裁：七言绝句

一路春山江影空，雨添新翠落孤蓬。微茫小径入云去，寺在半天疏树中。
桐花
作者：彭孙贻
朝代：明
体裁：七言律诗

寒食青林报始花，新桐开遍野人家。琅玕瑟瑟霏香细，苍雪纷纷抱乳斜。隐起剪圭微似粟，藏来厶凤暗当衙。高山流水谁能识，独对幽芬待月华。
桑落洲
作者：彭孙贻
朝代：明
体裁：七言绝句

桑落洲头日未斜，可怜春色在谁家。不知何处中山酒，醉杀碧桃千日花。
桕树街
作者：彭孙贻
朝代：明
体裁：五言绝句

渡口集寒鸦，欲渡人未渡。忽忆白门行，乌啼乌臼树。
梁上行
作者：彭孙贻
朝代：明
体裁：古风

凫雁不苦饥，谢君有稻粱。鹓凤无污翼，常游云气傍。一朝罗网遍四海，山樊小鸟空翱翔。绣衣大圭介日月，左貂右珥生辉光。白云辞天星坠地，昔承雨露今严霜。罻罗安足辞，为君惜羽仪。刀砧在君手，微命同烹狗。三更贯索寒摇摇，氂缨一赐轻鸿毛。黄尘蔽天不相见，夕阳亭外鸟声咽。身轻不如梁上燕。
梁小璧歌
作者：彭孙贻
朝代：明
体裁：古风

梁郎身似山鹧鸪，一声客已愁奈何。高堂夜永歌细细，此夕人眠有寒意。商丝高引两秋蛩，灯花寒青烛不红。霜黄月白受长叹，三星四星横西东。子规欲啼春尚未，硕为柳花渡江去。
梁州曲
作者：彭孙贻
朝代：明
体裁：七言绝句

关山万里断河流，白草黄云满地愁。无限征人听不得，军中谁唱古梁州。
梁生行赠仲德
作者：彭孙贻
朝代：明
体裁：古风

梁生脩髯磔如戟，避地常悬寓公籍。未从沧海访安期，时语鬼神叩宣室。可怜读破万卷书，瓶粟不足胸有馀。少年结客慕轻侠，思㱲左贤屠单于。散家金尽壮士死，窜迹卖药来草庐。我亦常从采药叟，枯杨无秭柳生肘。与君结交如宿昔，与君坐谈忘日夕。我持阮宣无鬼论，兼乐稽康养生术。与君相对还相期，向人万事堪低眉。黄金可成大药就，与尔名山同采芝。
梁甫吟
作者：彭孙贻
朝代：明
体裁：乐府曲辞

徘徊琅琊道，梁甫已迢遥。不陟梁甫颠，焉知泰岱高。三士崇智勇，视婴亦僬侥。嗟此�晏村，匪遇疏附朝。功烈仅粪壤，瓦棺栖陵苕。黄农七十君，朝禅夕秉旄。郁芊牛山泪，千载黯不消。短褐聊蠖伏，抱膝竟长谣。
梁甫吟
作者：彭孙贻
朝代：明
体裁：乐府曲辞

徘徊琅琊道，梁甫已迢遥。不陟梁甫颠，焉知泰岱高。三士崇智勇，视婴亦僬侥。嗟此𬋩晏村，匪遇疏附朝。功烈仅粪壤，瓦棺栖陵苕。黄农七十君，朝禅夕秉旄。郁芊牛山泪，千载黯不消。短褐聊蠖伏，抱膝竟长谣。
梅庵时结构未毕
作者：彭孙贻
朝代：明
体裁：五言律诗

荒庵夕阳会，桑柘掩纡斜。高座尊无佛，枯梅倒着花。蛙池寂清磬，龙雨洗尘沙。客坐胡床久，山僧谓吃茶。
梅影
作者：彭孙贻
朝代：明
体裁：七言律诗

空庭地白净无尘，忽见横斜下绿茵。寂历纱窗寒弄色，迷离纸帐暗生春。清溪终日流难尽，明月黄昏似有人。几度隔墙风动处，所思端只在东邻。
梅花·其一
作者：彭孙贻
朝代：明
体裁：七言律诗

香压群芳占早春，清寒相照玉鳞鳞。每于风雪催诗思，却向江城忆故人。纸帐梦回愁寂历，屋梁月落影横陈。应怜旧侣空山畔，花下怀君句转新。
梅花·其二
作者：彭孙贻
朝代：明
体裁：七言律诗

萧疏孤韵倚阑干，瘦入横枝傍水看。月下照人同脉脉，林中来影各珊珊。寻香野墅荒寒阻，卧雪溪山晓梦残。却笑东风乱莺蝶，惟知桃李满长安。
梅花十律同吴二仲木次僧巢友韵·其一
作者：彭孙贻
朝代：明
体裁：七言律诗

荒亭仄径背人知，日对清寒病较差。三板桥危邻月暗，一溪草瘦鹭痕奇。无烟茅店渔沽雪，偶叩柴关犬应篱。不必摇樽愁已散，横参耿耿早灯时。
梅花十律同吴二仲木次僧巢友韵·其七
作者：彭孙贻
朝代：明
体裁：七言律诗

秋人巳赋早梅诗，悔不归山慰所思。病鹤冒寒高士屋，零香卧石古姬碑。风巢路绝孤妍处，山月人闲独笑时。无酒也应酣十日，君今空返复何为。
梅花十律同吴二仲木次僧巢友韵·其三
作者：彭孙贻
朝代：明
体裁：七言律诗

未到溪桥清已绝，孤香为我浣衣尘。久辞炉火吟窗冷，独耐村寒拥絮贫。古驿人归残店月，空园信断隔江春。好花时节真难负，与尔还山早结邻。
梅花十律同吴二仲木次僧巢友韵·其九
作者：彭孙贻
朝代：明
体裁：七言律诗

林白前村月亦新，短篱寂寂野情真。山空风雪何来客，门掩昏黄不待人。霜瓦鳞斜香一屋，疏更雀语四无邻。书巢岁晚深相结，不占贫家燕子春。
梅花十律同吴二仲木次僧巢友韵·其二
作者：彭孙贻
朝代：明
体裁：七言律诗

孤村残臈岁云徂，野屐冲寒未用扶。风月佳时何恨冷，溪山幽处不愁无。林昏饥鸟依香坐，寺古荒墙对佛癯。雨雪十年盟可共，故人踪迹水云殊。
梅花十律同吴二仲木次僧巢友韵·其五
作者：彭孙贻
朝代：明
体裁：七言律诗

忽见一枝溪已明，溪烟村雾不曾晴。深嫌春闹过三月，独耐眠孤立五更。长约清游禽绕树，扫除俗辙雨多情。钟昏山暝催归去，好句牵人未忍行。
梅花十律同吴二仲木次僧巢友韵·其八
作者：彭孙贻
朝代：明
体裁：七言律诗

高枝何处看逾好，背水横斜小阁齐。野步何来吹篴者，空窗坐叹美人兮。茅亭避客帘深下，书屋凝尘襆屡携。瘦笠小奚双踯躅，风巾吹尽蹇驴泥。
梅花十律同吴二仲木次僧巢友韵·其六
作者：彭孙贻
朝代：明
体裁：七言律诗

绕舍千回取次看，冲霜晓步枕难安。天横草店荒鸡立，雾滑危枝冻雀乾。老圃开迟甘忍艳，村翁坐久尚愁寒。独怜僵卧痴寻客，破帽巡檐每夜阑。
梅花十律同吴二仲木次僧巢友韵·其十
作者：彭孙贻
朝代：明
体裁：七言律诗

扫叶蛮童寝未兴，虬根石骨没苔层。荒山寒事孤琴语，骚客奇怀古研冰。倚阁吹残同梦袖，支藤吟瘦过溪僧。纷纭蜂蝶多情思，一任春衣醉杜陵。
梅花十律同吴二仲木次僧巢友韵·其四
作者：彭孙贻
朝代：明
体裁：七言律诗

孤情掩迹断垣中，茅店林西草舍东。不到天涯心事苦，虚眠床影夜愁空。一双屐破骑驴径，三两花寒坠帻风。良久冻渔溪畔立，鳞鳞初月半痕红。
梅雨三首·其一
作者：彭孙贻
朝代：明
体裁：五言律诗

梅雨淹时令，衡茅生事微。杜门宜病骨，小妇改春衣。卧起琴书润，阶墀卉物肥。笔床閒简点，移避燕巢泥。
梅雨三首·其三
作者：彭孙贻
朝代：明
体裁：五言律诗

不出衡门久，霪霖厚径苔。朱华迸榴萼，青盖坼荷胎。积气群生盛，浓阴万绿回。香篝添宿大，昼永陷垆灰。
梅雨三首·其二
作者：彭孙贻
朝代：明
体裁：五言律诗

柴门常谢客，何怪没蓬蒿。耕耨宽时两，川原足土膏。黄梅苔砌坠，红杏粉墙高。简勘幽居事，观鱼首自搔。
梅风
作者：彭孙贻
朝代：明
体裁：七言律诗

婀娜南枝弄夕晖，幽香远送入重帏。暗飘玉笛吹霜断，遥带江春度岭归。骚客过桥欹短笠，美人踏月动罗衣。瑶华欲折无因寄，花信先催一片飞。
梦谒禹陵诗
作者：彭孙贻
朝代：明
体裁：五言排律

卧游穷禹穴，占梦问�夷。神观连双阙，重楼敞四垂。敛容朝象帝，通谒赞龙威。拥陛金人护，司香玉女披。石函藏宛委，铁锁压巫祈。泽有防风骨，川依导水师。巨灵皈大手，岣嵝镇丰碑。启母阴符合，娲皇造化移。五行含一气，九鼎铸无私。仙掌擎霄出，丹陵蔽雨亏。精英摇海岳，肸蚃动云旗。夙昔怀明德，平成廑众思。冥心馀髣髴，幽寤忽参差。绿字探疑得，苍厓泐未隳。注经闻郭璞，沟洫表宣尼。不朽文谟在，千秋甸服遗。应知声教讫，裸壤亦冠绥。
梦谒禹陵诗
作者：彭孙贻
朝代：明
体裁：五言排律

卧游穷禹穴，占梦问𢆯夷。神观连双阙，重楼敞四垂。敛容朝象帝，通谒赞龙威。拥陛金人护，司香玉女披。石函藏宛委，铁锁压巫祈。泽有防风骨，川依导水师。巨灵皈大手，岣嵝镇丰碑。启母阴符合，娲皇造化移。五行含一气，九鼎铸无私。仙掌擎霄出，丹陵蔽雨亏。精英摇海岳，肸蚃动云旗。夙昔怀明德，平成廑众思。冥心馀髣髴，幽寤忽参差。绿字探疑得，苍厓泐未隳。注经闻郭璞，沟洫表宣尼。不朽文谟在，千秋甸服遗。应知声教讫，裸壤亦冠绥。
梦起偶成
作者：彭孙贻
朝代：明
体裁：七言绝句

花落莺啼几度春，故人相见更如新。多情只有空床月，尚照今宵梦里人。
梨花
作者：彭孙贻
朝代：明
体裁：五言绝句

晚风摇白雪，春水浸梨花。影入纱窗里，还疑玉树斜。
梨花
作者：彭孙贻
朝代：明
体裁：七言律诗

洗妆微雨乍廉纤，寂寞东风瘦更添。烟火清明长漠漠，昏黄月夜自淹淹。玉人小困阑同倚，燕子刚来雪又沾。为问春归应几许，愁多犹怯捲疏帘。
梵村
作者：彭孙贻
朝代：明
体裁：五言律诗

梵村江路冷，山色已迎人。虎避僧担笠，樵随犊负薪。浙潮占月长，吴稻碓秋新。到此忘名利，何须浣俗尘。
棉绳滩
作者：彭孙贻
朝代：明
体裁：五言绝句

空江直如绳，游丝牵百丈。忆我涉江时，木棉花正放。
棕榈
作者：彭孙贻
朝代：明
体裁：七言律诗

山窗清影下栟榈，惊见流黄映石渠。陡拔母陀金臂起，高擎铜狄露盘虚。蜂房小结三阿阁，蕉橐中抽万卷书。孔盖金支何处下，却教雉尾护交疏。
棠梨
作者：彭孙贻
朝代：明
体裁：七言律诗

二月东风遍野棠，莺花一片两茫茫。重门深掩同寒食，红雨无人自夕阳。芳草墓田黄蝶路，村姬茅舍白云庄。疏篱一任开还落，何处春游枉断肠。
棹雪宋浦·其一
作者：彭孙贻
朝代：明
体裁：五言律诗

买墅荒寒外，初乘载鹤船。天横低草阁，桥瘦隔溪烟。枯蚌乘春涨，邻鸡咽墓田。篱花犹未尽，倚棹对山眠。
棹雪宋浦·其三
作者：彭孙贻
朝代：明
体裁：五言律诗

十里溪光白，孤篷斗笠安。人烟和涧瘦，诗思敌郊寒。蜕萚随龙蛰，空罾捲獭残。尚嫌林樾浅，振屐赴前滩。
棹雪宋浦·其二
作者：彭孙贻
朝代：明
体裁：五言律诗

万山人迹绝，乞火到田家。梅气收残醉，瓶香歇点茶。渔归辞宿鹭，林重压栖鸦。却笑扶筇者，吟成鬓已华。
棹雪宋浦·其四
作者：彭孙贻
朝代：明
体裁：五言律诗

雪深埋马迹，烟郭已钟昏。童子初开户，归舟正款门。山携残粉本，琴抱断冰纹。诗骨应清绝，孤吟倒石樽。
楚烟曲
作者：彭孙贻
朝代：明
体裁：古风

行云踯躅闻歌熟，一字情飞丝为续。定入今宵客梦圆，耐人此别相思足，清曥甜转波控烛。檀扇敲回双属王，将春赠花花不欲，楚烟片片萦肠曲。
楞严寺
作者：彭孙贻
朝代：明
体裁：五言排律

净土庄严外，阿兰出世间。大千分色界，不二泯河山。喻法青莲现，翻经白马还。金人缄石室，铜掌出禅关。花散香云盖，天低满月颜。楞伽无一字，妙湛总成间。五叶空相辩，干函尽可删。欲投方丈室，壁观掩双环。
楞高丽寺
作者：彭孙贻
朝代：明
体裁：五言律诗

至此曰已暝，深红绕寺门。避人山耐僻，无佛虎称尊。暮景归群动，秋怀满一言。屡游心目异，丘壑独予存。
楼望
作者：彭孙贻
朝代：明
体裁：七言绝句

高柳春城罨霭间，当窗遥见白云还。幽人睡起凭阑坐，闲看城头雨后山。
楼雪
作者：彭孙贻
朝代：明
体裁：五言律诗

高阁一长望，皓然千里平。遥空诸鸟绝，积素万山明。朔气凝穷发，寒光逼太清。倚栏看坠絮，飘洒满帘楹。
榆肉
作者：彭孙贻
朝代：明
体裁：七言律诗

何曾累尽五荤捐，参得鸡苏物外禅。春浥清凉台畔雨，气蒸师利窟中烟。肥肪半摘林成塞，香脆生憎荚似钱。会取肉边诸菜味，利根应在齿牙前。
槜李天宁寺寺有严助墓
作者：彭孙贻
朝代：明
体裁：五言排律

祗林辉胜域，古郡辟莲台。初地恒沙静，诸天梵月开。鹫峰依崒嵂，鸡岭拥崔嵬。香盖云常绕，珠毫夜自回。函经龙藏启，闻法雁王来。花鬘空中雨，钟声下界雷。承明题墓去，衣裓礼真回。风外时飞锡，河流可渡杯。现身分色相，凡眼尚尘埃。便欲超神谛，无因辨劫灰。幻观穷一切，證圣本秭垓。悟后俱无着，何当置辩才。
横林
作者：彭孙贻
朝代：明
体裁：七言绝句

梁溪雨过改秋阴，一曲菱歌乱客心。遥指前村人宿处，惊鸦千点下横林。
樱桃花
作者：彭孙贻
朝代：明
体裁：七言律诗

历乱风光照绮罗，山禽衔蕊满庭柯。海棠分艳红全褪，唐棣争晖丽较多。小似樊姬含笑后，谁从却要捲裀过。莫贪结子春尝早，其奈朱颜老去何。
樵舍驿
作者：彭孙贻
朝代：明
体裁：五言绝句

江雾暗如雨，孤舟横水滨。不是棹歌发，那知中有人。
橘花
作者：彭孙贻
朝代：明
体裁：七言律诗

木奴千树寄林垌，长昼幽花馥短扃。细缀绿阴惊夕霰，暗侵繁露点晨星。断红四月过闽岭，晴日孤帆上洞庭。寄语骚人先作颂，渡江岁晚吊湘灵。
橙花
作者：彭孙贻
朝代：明
体裁：七言律诗

叶暗花稀香满城，馀芬又复上新枨。酸风尚未过梅雨，珂雪长疑散玉霙。醋醋白衣愁解妒，师师纤手忆含情。江南此日芳馨遍，莫待霜黄绽晚晴。
次万为别驾元旦即事兼以志规
作者：彭孙贻
朝代：明
体裁：七言律诗

壶中花煖晓徐开，更喜门无半刺来。屈指年华成往代，侧身云物辨登台。避人名姓坏堪凿，触禁诗文木漫灾。莫怪纵横豺虎迹，只今随地有牛哀。
次万为别驾除夕
作者：彭孙贻
朝代：明
体裁：七言律诗

短晷分阴近小年，烧松煨芋坐萧然。送穷文在逋逾积，守岁灯昏梦未全。渐熟人情翻似雨，难平世路问之天。明朝长揖拂衣去，安得低眉取众怜。
次闺秀新柳韵
作者：彭孙贻
朝代：明
体裁：七言律诗

曾忆离人欲去时，早莺啼遍断肠枝。乍眠乍起禁偏瘦，无雨无风弱更垂。每到河桥伤远别，却随烟草乱相思。春光未老愁千缕，羡杀吴蚕漫吐丝。
次韵云舒谒始皇帝庙
作者：彭孙贻
朝代：明
体裁：七言律诗

金支想像翠旗来，驰道清尘断海隈。天子气消沉九鼎，大夫松折坼三台。鲛人远避行营去，鱼烛虚传内隧开。今日荒祠绕丛棘，潮声犹殷属车雷。
次韵访昭明读书台
作者：彭孙贻
朝代：明
体裁：五言律诗

荒台游鸟迹，萧寺柏森森。帝子今何在，清风满竹林。金焦相向出，湖海隔江阴。文选空陈迹，云山若处寻。
正仲弟以五管相饷苦不工书用以自嘲
作者：彭孙贻
朝代：明
体裁：七言律诗

才尽江郎梦未除，管城近巳绝交馀。秋毫新磔撚髭后，春草欣投授简初。燕颔功名惟秃笔，蠹鱼事业老残书。何人毛颖为题传，乌有先生及子虚。
正仲饷笞戏作
作者：彭孙贻
朝代：明
体裁：古风

平生无所恨，恨无千顷竹。琅玕落清梦，肺腑照寒玉。君家东皋上，脩篁枕城足。己知前宵雷，箨龙迸幽谷。斸云飞相送，涤釜手自掬。晚潮鸣古鼎，煮破潇湘绿。香发白石烂，气蒸春云熟。却笑病维摩，不复亲野蔌。宫商嚼疏齿，鸾凤啸馋腹。饱食废晚飧，馀甘及童仆。漱罢清风生，胸臆尚谡谡。因忆东坡诗，宁可食无肉。
此夜
作者：彭孙贻
朝代：明
体裁：七言绝句

三十年前此夜游，重携红烛上西楼。添灯可似当时面，不为文君已白头。
步出夏门行
作者：彭孙贻
朝代：明
体裁：乐府曲辞

出自夏门道，阡何郁累累。冢中之黄土，皆昔贤豪才。智辩骋非马，武力雕虎摧。片言移山岳，噏嘘起云雷。一朝就冥漠，玉衣顿成灰。艳妾事他人，鸟雀罗池台。耕耒夷便房，牛羊碎馀骸。叩头乞司命，返彼故婴孩。肉彼既朽骨，泽此久枯荄。髑髅语鬼躁，相待莫相哀。汝是未死我，我昔今汝为。桃虫吊寒号，先死定怜谁。
武原十五咏 其一 石塘观潮
作者：彭孙贻
朝代：明
体裁：七言律诗

宛转金堤饮白虹，雷霆当昼㙳晴空。浮沉日月双轮外，吐纳山河一气中。龙女献珠摇海玥，蜃楼萦雪舞回风。莫言缥缈三神远，咫尺褰裳若木东。
武原十五咏 其七 西郊浮图佛阁野眺
作者：彭孙贻
朝代：明
体裁：七言律诗

中天飞阁敞傀俄，手挽金绳入绛河。槛外楼台随蜃合，窗前吴越隔云多。珠悬海日神龙拥，铃送天风法雁过。身世已空尘累尽，拂衣随处有岩阿。
武原十五咏 其三 陈山龙湫
作者：彭孙贻
朝代：明
体裁：七言律诗

陈山山寺锁寒皋，中有幽人卧短蒿。玉鉴灵湫孤月上，苍龙鳞甲万松高。云收宿雨归潭树，石泻鸣泉溅海涛。我自泥蟠甘尺蠖，横流若个奠神鳌。
武原十五咏 其九 金粟山禅院
作者：彭孙贻
朝代：明
体裁：七言律诗

赤乌僧至古招提，千载苍苔剥旧题。画鼓鄱湖龙战后，法身康会像来西。山花不落苔盈砌，禅观无人月满溪。欲叩宗门谁共语，松阴万树鹁鸠啼。
武原十五咏 其二 云岫候日月合朔
作者：彭孙贻
朝代：明
体裁：七言律诗

云岫排云云上头，天鸡忽报曙光流。巳看镜合金支起，遂有珠分玉案投。赤道大荒交晦朔，黄舆悬象辨沉浮。风波谁奏重轮颂，投璧还从汗漫游。
武原十五咏 其五 永安湖春游
作者：彭孙贻
朝代：明
体裁：七言律诗

海屿周遭散远汀，湖光十里落沧溟。长堤偃月分明镜，烟树连山绕画屏。沙渚波轻鸥故故，水云春重柳冥冥。扁舟不少垂纶地，几个高人傍客星。
武原十五咏 其八 雅山
作者：彭孙贻
朝代：明
体裁：七言律诗

群山海上插烟鬟，一片飞来落雅山。怪石累棋争向背，伏泉鸣筑泻潺湲。潜虬幽壑云根黑，射隼霜林雉子斑。拟写奇峦归纸障，不知身入画图间。
武原十五咏 其六 望珠亭泉上眺月
作者：彭孙贻
朝代：明
体裁：七言律诗

木末危亭倚寂寥，吹箫独上伍胥桥。甘泉飞雪千珠动，华月流天五色消。露白惊乌闻远渚，水明灵蚌吐中宵。何人更抱乘查兴，拂袖银河弄斗杓。
武原十五咏 其十 紫云山村
作者：彭孙贻
朝代：明
体裁：七言律诗

万叠云山绕画垣，不知何处紫云村。平畴高下青林出，涧水东西白鸟翻。犊子晚归看海月，杏花春冷闭柴门。深村却喜无官长，晴雨桑麻可细论。
武原十五咏 其十一 谭仙岭
作者：彭孙贻
朝代：明
体裁：七言律诗

谭仙高岭白云间，乱石苍苔镇日闲。五色烟封丹灶冷，万年芝杂野花斑。神洲隔海多灵草，越峤浮空只远山。行把化书岩际读，却忘林月下松关。
武原十五咏 其十三 丰山泛秦溪入觉林寺
作者：彭孙贻
朝代：明
体裁：七言律诗

野寺疏钟动远村，旧游重访避秦源。山僧掩关月未上，樵子负薪林已昏。海市接天迷澉墅，沙云驱雨暗巫门。归舟莫惜春归晚，万点飞花百草暄。
武原十五咏 其十二 舟经鸬鹚湖
作者：彭孙贻
朝代：明
体裁：七言律诗

鸬鹚湖上荡轻舟，云树烟波动客愁。几处渔歌来极浦，孤村水碓映清流。紫微山隔江天远，黄道祠空野岸秋。见说双峰有真隐，汀凫沙草日悠悠。
武原十五咏 其十五 贲湖秋望
作者：彭孙贻
朝代：明
体裁：七言律诗

红树青林杳霭间，渔歌一片弄潺颜。芦花风冷翻黄雀，菱叶波平泛白鹇。野水无际天际树，断云如画望中山。年年丙舍逢摇落，分得秋光万顷还。
武原十五咏 其十四 紫微山寺
作者：彭孙贻
朝代：明
体裁：七言律诗

双峰缥缈割烟霞，朱土青林映碧沙。花满禅房分涧壑，山藏树杪出人家。碧云寺冷看题碣，天目僧来约采茶。不惮寻幽还屡憩，飞泉石磴故纡斜。
武原十五咏 其四 秦驻山望海
作者：彭孙贻
朝代：明
体裁：七言律诗

石磴盘纡辇道开，悬厓曾此翠华来。空山漠漠春阴合，大壑苍苍积气回。牛斗东穷箕子国，蛟龙南没越王台。凌风倘许探溟渤，硕乞三浆饮一杯。
武塘客有欲游秦驻者时遇风雨幼瑜弟买舟治樽榼身高卧不出而给严子萃如及子服弟同之游仅谒始皇庙而还因赋长白嘲之
作者：彭孙贻
朝代：明
体裁：古风

君登秦径去，君谒秦皇还。三千童子何处在，十二楼阁虚无间。曾否逢羡门，可有三神山。春潮扑面舞飞絮，雨打秦皇鞭石处。鼋鼍脚底慄马毛，胡不乘鳌从此去。山风湿尽白练裙，零落满袖归来云。沾衣残蜃尚五色，知君定遇云中君。忆昔望黄盘，三十六沙渚。屈曲吴胥潮尽头，欲共曹娥隔江语。山根万松树，虎魄穴苍鼠。松花漠漠飘髻鬟，每见秦时古宫女。年来愁坐空亝里，自写云山图帐纸。烟蓑挂壁长苔发，蜡屐支楹坠菌耳。不须二子誇短筇，楼高正见东南峰。阴晴百变在凭槛，髣髴山寺阇黎钟。笑杀冲泥裹粮客，何似晴天骑白龙。
武塘沮风复就李氏饮
作者：彭孙贻
朝代：明
体裁：七言律诗

去住真同不系舟，入门投辖更淹留。转蓬人共劳薪爨，剪烛花明懒妇油。庙火野田啼鴃舌，风旗古墓厌蚩尤。十年前事清樽梦，潦落浮家买钓钩。
武塘舟归阻风复就李氏饮
作者：彭孙贻
朝代：明
体裁：七言律诗

春风不肯送归舟，短棹沿回去复留。马尾柳条青似发，鸭头池水碧于油。愁人索笑徔欢伯，地主多情咒石尤。且坐灯前话畴昔，西塘桥下月沉钩。
武陵旐
作者：彭孙贻
朝代：明
体裁：古风

武陵山，青巀嶪，武陵之水何纡纡。丹泥而朱提，黄金错盘螭。帝诏武陵，麻衣墨缞出草庐。麻衣繐带，名马黄驳，雷司马门开崔巍，职方象胥。鳀背骈趾，堵墙立睹尚书来。帝坐司马门，赐隃糜。中监给仄理，从容坐对临平台。平台十二墀，金吾开。卤仗貂衣两珰捧白麻，传制尚书拜。丞相赤金紫蟠虬，尺一朱押填，卫士传鱼钥，监宫夜呼启门�。丞相暮出文华殿，车何磕磕，马何屯屯。虎贲御车，丞相旦坐司马门。绿衣裂麻，廷诤辞嶙峋。帝为丞相逐，小臣咄咄丞相威，莫伦欃枪夜离离。轸翼纷，相蔽亏。彤弧黄钺，金根熊旂。柏梁高宴帝赋诗，帝送丞相出视师。丞相开幕府，握中权。诸侯俱膝行，再拜不敢前。徙易大吏，斩僇令率，司爵司寇不得专。刍如山，骑如鹜，甲如林，鋋如屋。朝焚襄阳，暮堕洛阳，丞相有矢不得发一镞。雉经未罹罗，狐死不首丘。悲哉丞相，丞相下从二王游。丞相来，车斑斑，驷彭彭，丞相之去飞素旌。素旌如鸟，武陵溪流淫浩浩，丞相班师止归旐。
武陵旐
作者：彭孙贻
朝代：明
体裁：古风

武陵山，青巀嶪，武陵之水何纡纡。丹泥而朱提，黄金错盘螭。帝诏武陵，麻衣墨缞出草庐。麻衣繐带，名马黄驳，雷司马门开崔巍，职方象胥。鳀背骈趾，堵墙立睹尚书来。帝坐司马门，赐隃糜。中监给仄理，从容坐对临平台。平台十二墀，金吾开。卤仗貂衣两珰捧白麻，传制尚书拜。丞相赤金紫蟠虬，尺一朱押填，卫士传鱼钥，监宫夜呼启门𣓉。丞相暮出文华殿，车何磕磕，马何屯屯。虎贲御车，丞相旦坐司马门。绿衣裂麻，廷诤辞嶙峋。帝为丞相逐，小臣咄咄丞相威，莫伦欃枪夜离离。轸翼纷，相蔽亏。彤弧黄钺，金根熊旂。柏梁高宴帝赋诗，帝送丞相出视师。丞相开幕府，握中权。诸侯俱膝行，再拜不敢前。徙易大吏，斩僇令率，司爵司寇不得专。刍如山，骑如鹜，甲如林，鋋如屋。朝焚襄阳，暮堕洛阳，丞相有矢不得发一镞。雉经未罹罗，狐死不首丘。悲哉丞相，丞相下从二王游。丞相来，车斑斑，驷彭彭，丞相之去飞素旌。素旌如鸟，武陵溪流淫浩浩，丞相班师止归旐。
残夜
作者：彭孙贻
朝代：明
体裁：五言律诗

明月不须照，清光愁处生。残灯摇雨坠，危叶俯人鸣。一病悲秋老，群书待晚成。萧条无限意，一一断鸿声。
残夜曲
作者：彭孙贻
朝代：明
体裁：古风

风吹大梧叶未落，碎雨剪窗秋意阁。苔衣厚积一寸青，双鸦惜袜携铜瓶。莲花丁丁千滴水，独倚梵字阑干听。山城乱杵捣衣急，总是秋声捲帘入。美人不语寒螀语，不信灯花背灯泣。
残月
作者：彭孙贻
朝代：明
体裁：五言律诗

残月延疏牖，脩篁补坏篱。冷檐人语少，孤树鸟眠迟。积水沦空影，新凉纳众思。乱蛩非百怨，恼客梦如丝。
残月如初月
作者：彭孙贻
朝代：明
体裁：七言律诗

山窗又见半轮秋，露白纤林感昔游。晦魄暗惊弦眺上，晓风□带暝痕收。十年破镜重相合，此夕双蛾一样愁。独有幽人情思薄，梧桐小院下帘钩。
残雪
作者：彭孙贻
朝代：明
体裁：五言排律

残雪林间白，穷阴夕气昏。馀寒生阁夜，霁色动颓垣。扫竹初开径，低烟稍出村。聚英归茗灶，饯暖上清樽。渐觉丘陵复，微闻鸟雀喧。晓楼融幕湿，积翠减裘温。海蚌中宵朏，檐鸦古瓦翻。远山黄返照，冻雨涨沙痕。独有麻衣客，萧然半亩园。知心素交尽，皓首北堂存。身世同飘霰，风尘一闭门。流澌将送臈，早晚发平原。
毗陵道中
作者：彭孙贻
朝代：明
体裁：五言律诗

七月毗陵道，扁舟触暑来。湿萤收淡月，水蚋隐残雷。山入梁溪秀，江环震泽回。西征憔悴客，毛羽日摧颓。
毛槐眉明府罢官将还竟陵赋诗十二韵送别兼以为寿
作者：彭孙贻
朝代：明
体裁：五言排律

自昔神仙令，抽簪雅自宜。谁堪腰下组，易取涧头芝。沧海尘初起，乾坤坠可疑。罢官当不悔，弹事实相知。搔虱山公绝，求羊二仲私。田园彭泽菊，归思习家池。投劾身将隐，忧时鬓渐丝。丹砂怀句漏，香草握江蓠。旧德含群有，弘文寿两仪。伴琴惟鹤在，脱舄只凫随。关尹留�老，匡人厄孔尼。且凭千日酒，为尽手中卮。
毛槐眉明府罢官将还竟陵赋诗十二韵送别兼以为寿
作者：彭孙贻
朝代：明
体裁：五言排律

自昔神仙令，抽簪雅自宜。谁堪腰下组，易取涧头芝。沧海尘初起，乾坤坠可疑。罢官当不悔，弹事实相知。搔虱山公绝，求羊二仲私。田园彭泽菊，归思习家池。投劾身将隐，忧时鬓渐丝。丹砂怀句漏，香草握江蓠。旧德含群有，弘文寿两仪。伴琴惟鹤在，脱舄只凫随。关尹留𥅆老，匡人厄孔尼。且凭千日酒，为尽手中卮。
水仙花
作者：彭孙贻
朝代：明
体裁：五言律诗

寂寂轻寒早，冰壶梦几回。独怜山客馆，却对水仙开。照影凌波去，寻春解佩来。冯夷应自赏，莫遣弄珠回。
水仙花
作者：彭孙贻
朝代：明
体裁：五言绝句

霜月下松牖，夜分残梦回。应怜山客卧，独对水仙开。
水仙花·其一
作者：彭孙贻
朝代：明
体裁：七言律诗

缥缈琳宫望欲斜，晓风吹梦冷千花。洞庭影阔迷珠蕊，弱水丛低带露华。罗袜凌波微辨色，霓裳浸月澹无霞。冰台只尺深如许，却放清寒透碧纱。
水仙花·其二
作者：彭孙贻
朝代：明
体裁：七言律诗

水晶环瑱隐瑶池，一夕幽香散九疑。乍识飞琼传客梦，只愁解佩怨湘姬。冰壶夜色凝霜重，露掌春寒上月迟。每到洛滨多艳思，新词应报虙妃知。
水木犀
作者：彭孙贻
朝代：明
体裁：七言律诗

水木樨开香满头，花奴菊婢尽风流。微飙不惜珍珠坠，辟暑长看冷翠收。黄吐犀梳云畔月，凉生兔杵树中秋。何须金粟堆边去，到处閒葩绕戍楼。
水竹西院观梵琦衣钵歌
作者：彭孙贻
朝代：明
体裁：古风

琦公妙喜的骨孙，犍椎震地开雷门。木马夜鸣径山月，西城街鼓摇风幡。毗卢寂灭留法眼，七祖东来递相衍。黄梅以后畅宗风，衣钵仍归梵帝宫。一花五叶纷如雨，其间临济真法乳。千灯指月照盲龙，更留二物表南宗。梵琦大力犹龙象，化胡慧烛开幽冈。佛日高悬铁木都，雨花不坠天魔上。濠梁真人赤伏符，手握金镜悬昏衢。人王大法悯万有，欲变荆棘为醍醐。蒋山说法转慧珠，舍利不坏金刚躯。传衣示信上座足，托钵四角天龙趋。绒花�毳簇火浣，藤花兜漆圆兰盂。施饭森寒山鬼立，参禅偏袒迦文趺。名僧之至后赤乌，弘硕尚转金浮图。竹西园拟古给孤，我来击钵催诗逋。若遇弥勤亦酒徒，暂典衲衣倾一壶。
水竹西院观梵琦衣钵歌
作者：彭孙贻
朝代：明
体裁：古风

琦公妙喜的骨孙，犍椎震地开雷门。木马夜鸣径山月，西城街鼓摇风幡。毗卢寂灭留法眼，七祖东来递相衍。黄梅以后畅宗风，衣钵仍归梵帝宫。一花五叶纷如雨，其间临济真法乳。千灯指月照盲龙，更留二物表南宗。梵琦大力犹龙象，化胡慧烛开幽冈。佛日高悬铁木都，雨花不坠天魔上。濠梁真人赤伏符，手握金镜悬昏衢。人王大法悯万有，欲变荆棘为醍醐。蒋山说法转慧珠，舍利不坏金刚躯。传衣示信上座足，托钵四角天龙趋。绒花𣱁毳簇火浣，藤花兜漆圆兰盂。施饭森寒山鬼立，参禅偏袒迦文趺。名僧之至后赤乌，弘硕尚转金浮图。竹西园拟古给孤，我来击钵催诗逋。若遇弥勤亦酒徒，暂典衲衣倾一壶。
水西寺
作者：彭孙贻
朝代：明
体裁：五言律诗

双院邻鸣磬，扶筇过水西。禅心古池月，幽事晚鸦啼。墙薜牵人绿，瓶花向佛低。真忘在城市，松竹映山栖。
水鼓子第一曲
作者：彭孙贻
朝代：明
体裁：七言绝句

白草黄河绕寒垣，轻弓短箭出辕门。黄花戍冷秋先入，黑水河流月不昏。
水鼓子第三曲
作者：彭孙贻
朝代：明
体裁：七言绝句

防秋传箭正临关，赴敌移军又一山。候骑雪深探马迹，健儿警夜响刀环。
水鼓子第二曲
作者：彭孙贻
朝代：明
体裁：七言绝句

金微汉月碛中分，铁勒胡笳徼外闻。昏黑烧□山背火，苍黄出塞马头云。
永明寿禅师塔塔首·其一
作者：彭孙贻
朝代：明
体裁：五言律诗

石壁藏真蜕，苍藤缚古绳。髑髅能指月，鬼火见抟灯。涧道孤花发，山泉六月冰。坐深忘万物，夕鸟过西陵。
永明寿禅师塔塔首·其二
作者：彭孙贻
朝代：明
体裁：五言律诗

幽涧经行尽，惟山镇曰青。鸟言成慧辩，水色宕空灵。听法堆荒石，衣珠落古萤。曹溪馀派在，厓乳滴松青。
汉宫秋
作者：彭孙贻
朝代：明
体裁：七言律诗

淡绿迎秋浅着黄，何人曾见汉宫妆。藏娇院冷流金屋，飞鹄衣寒映建章。影乱井梧轻未坠，露横仙掌夜偏长。玉阶无限閒花草，空向西风自断肠。
汉飞除夕买姬奉调·其一
作者：彭孙贻
朝代：明
体裁：五言绝句

三日新嫁娘，刚逢是除夕。为欢缝新衣，明朝有宾客。
汉飞除夕买姬奉调·其三
作者：彭孙贻
朝代：明
体裁：五言绝句

银缸羞作花，荧荧照锦簟。为问双眉长，何如三妇艳。
汉飞除夕买姬奉调·其二
作者：彭孙贻
朝代：明
体裁：五言绝句

小姬年十四，翠翘初压发。上堂拜大家，下堂拜新月。
汉飞除夕买姬奉调·其四
作者：彭孙贻
朝代：明
体裁：五言绝句

莫问长鸣鸡，春宵时一唳。好梦不难成，陈抟况多睡。
汝嘉叔种菊数百本高者丈馀鬻花自给担花相送口占谢之
作者：彭孙贻
朝代：明
体裁：古风

南都穷巷子，家贫无儋石。疏圃日荷锄，卖花欣自给。晨夕从之游，徘徊屡忘出。颓垣满秋容，黄紫纷可撷。担筐持相赠，蜂蝶随行笈。兴愝意无违，素履聊共适。徒闻丘园言，纷纶车马迹。
江上
作者：彭孙贻
朝代：明
体裁：五言排律

江上旌旂满，金焦正鼓鼙。天涯风送雁，岁尽雪沾泥。倚杖看烽火，寻山卜故溪。闽云春欲断，越鸟夜难栖。义士尊铜马，波臣按水犀。羽书三豕外，行殿五羊西。蛮徼犹知汉，田横岂下齐。楼船沧海客，诗句妙高题。沉锁寒芜积，吹笳木叶低。孤城几愁绝，烟草碧萋萋。
江上
作者：彭孙贻
朝代：明
体裁：五言律诗

江雾蒙群象，沙云暗急流。人归潮信阔，天入雨声愁。海错肥黄蛤，柴车噤白牛。薄游憎岁暮，不为剡山留。
江上小诗二十首 其一 荷叶港
作者：彭孙贻
朝代：明
体裁：五言绝句

泛舟荷叶港，花残荷叶稀。秋风渡江客，零落旧荷衣。
江上小诗二十首 其七 梅子洲
作者：彭孙贻
朝代：明
体裁：五言绝句

梅子洲前月，何人独自看。莫教停两浆，游子正含酸。
江上小诗二十首 其三 钥匙河
作者：彭孙贻
朝代：明
体裁：五言绝句

罗绮照青山，烟花正婀娜。从此入江南，不须沉铁锁。
江上小诗二十首 其九 郝山矶
作者：彭孙贻
朝代：明
体裁：五言绝句

江路无行旅，乡心见鸟飞。西风吹客鬓，又过郝山矶。
江上小诗二十首 其二 螺蛳港
作者：彭孙贻
朝代：明
体裁：五言绝句

远山浮青螺，旋涡入烟水。此去上螺川，迢遥二千里。
江上小诗二十首 其二十 老鸦矶
作者：彭孙贻
朝代：明
体裁：五言绝句

风帆何处宿，日日数昏鸦。此夜江天晚，孤村三两家。
江上小诗二十首 其五 青山
作者：彭孙贻
朝代：明
体裁：五言绝句

远水孤云没，清川去鸟閒。兴亡千古恨，日日对青山。
江上小诗二十首 其八 �溪口
作者：彭孙贻
朝代：明
体裁：五言绝句

万里长江客，东风过裕溪。不知今夜月，何处听猿啼。
江上小诗二十首 其六 观音阁
作者：彭孙贻
朝代：明
体裁：五言绝句

江水东西流，山云朝暮改。惟有住山僧，禅心长自在。
江上小诗二十首 其十 螃蟹矶
作者：彭孙贻
朝代：明
体裁：五言绝句

郭索矶头石，霜螯嵌碧楞。夜分江月黑，石蟹上渔罾。
江上小诗二十首 其十一 月子河
作者：彭孙贻
朝代：明
体裁：五言绝句

月子河西月，年年渡绛河。非关易圆缺，总为别离多。
江上小诗二十首 其十七 蛾眉洲
作者：彭孙贻
朝代：明
体裁：五言绝句

江流写弯环，沙草纷幽态。新月傍洲生，群山巧于黛。
江上小诗二十首 其十三 老洲头
作者：彭孙贻
朝代：明
体裁：五言绝句

沙路行人绝，疏灯映竹扉。江村烟火夕，知是夜渔归。
江上小诗二十首 其十九 胭脂港
作者：彭孙贻
朝代：明
体裁：五言绝句

霞绮明如画，江花染欲流。可怜江上梦，红粉故园愁。
江上小诗二十首 其十二 老鼠夹
作者：彭孙贻
朝代：明
体裁：五言绝句

芦苇风萧萧，空林语山鬼。孤舟不寐人，悲吟卧舷尾。
江上小诗二十首 其十五 吉阳湖
作者：彭孙贻
朝代：明
体裁：五言绝句

灯火乱星斗，帆樯隐荻芦。孤舟风雨外，遥辨吉阳湖。
江上小诗二十首 其十八 断腰
作者：彭孙贻
朝代：明
体裁：五言绝句

江流束素中，山势蜂腰外。岂为望乡关，秋风减衣带。
江上小诗二十首 其十六 雷洲头
作者：彭孙贻
朝代：明
体裁：五言绝句

阴电长河没，轻雷白鸟横。荒鸡莫相儆，枕上有鼍更。
江上小诗二十首 其十四 梅根
作者：彭孙贻
朝代：明
体裁：五言绝句

五月黄梅雨，江流尽日浑。谁持渡江楫，隔水唤桃根。
江上小诗二十首 其四 东沟
作者：彭孙贻
朝代：明
体裁：五言绝句

潮白风初起，天青水自流。西州桥下月，流出照东沟。
江上行
作者：彭孙贻
朝代：明
体裁：五言律诗

林月鸡声坠，篮舆树杪行。江潮随马走，岚雾触衣生。谷鸟鸣芳甸，山龙壮旧京。五云天咫尺，缥缈石头城。
江南可采莲五绝句各以一句为题 其一 鱼戏莲叶间
作者：彭孙贻
朝代：明
体裁：五言绝句

采莲惊游鱼，叶动花零乱。棹入花中央，萍开鱼不见。
江南可采莲五绝句各以一句为题 其三 鱼戏莲叶西
作者：彭孙贻
朝代：明
体裁：五言绝句

才送夕阳流，隔花新月上。疑见垂钩人，触波生碧浪。
江南可采莲五绝句各以一句为题 其二 鱼戏莲叶东
作者：彭孙贻
朝代：明
体裁：五言绝句

日出渌波㡳，荷花影许长。游鱼弄朝旭，吹沬溅红妆。
江南可采莲五绝句各以一句为题 其五 鱼戏莲叶北
作者：彭孙贻
朝代：明
体裁：五言绝句

噞喁曲池阴，背日花未放。翻盆夏雨来，荷开尽南向。
江南可采莲五绝句各以一句为题 其四 鱼戏莲叶南
作者：彭孙贻
朝代：明
体裁：五言绝句

花正日卓午，荷盖车轮开。群鱼聚池面，为有薰风来。
江右乱后都不相闻因怀家大人
作者：彭孙贻
朝代：明
体裁：七言律诗

音书摇落雁南飞，回首干戈万事非。身隐久投神虎帻，时危敢念钓鱼矶。凋零松径家园废，飘泊杨花故旧稀。愿逐江头红谢豹，客中频叫不如归。
江妃怨
作者：彭孙贻
朝代：明
体裁：七言绝句

惊鸿舞歇鬓鬖髿，玉笛楼东月未斜。惆怅华清人细语，自将心事问梅花。
江岭杂诗自豫章上虔南十首·其一
作者：彭孙贻
朝代：明
体裁：五言律诗

南上千盘路，东风半月程。浮云邬子驿，残日灌婴城。江色连吴楚，溪阴变晦明。兵戈漫回首，总是故园情。
江岭杂诗自豫章上虔南十首·其七
作者：彭孙贻
朝代：明
体裁：五言律诗

万树溪声里，孤蓬木叶初。山根闲立鹭，石子碍游鱼。河汉横秋半，江城入斗馀。沙头多落雁，何事断音书。
江岭杂诗自豫章上虔南十首·其三
作者：彭孙贻
朝代：明
体裁：五言律诗

星河莽萧瑟，云树迥嵯峨。沙土耕尤瘠，乡音辨更讹。月临空县白，山傍故园多。何日还初服，春风老薜萝。
江岭杂诗自豫章上虔南十首·其九
作者：彭孙贻
朝代：明
体裁：五言律诗

孤村云外断，细杵月中残。战后人烟冷，秋高水气寒。虎□方寄迹，乌鹊暂相欢。愁绝招魂地，还山整素冠。
江岭杂诗自豫章上虔南十首·其二
作者：彭孙贻
朝代：明
体裁：五言律诗

烽烟摇燕雀，天地斗龙蛇。白日空城闭，清流小市斜。客丧谁着絮，溪女自沤麻。薄暮收帆缓，空林静乱鸦。
江岭杂诗自豫章上虔南十首·其五
作者：彭孙贻
朝代：明
体裁：五言律诗

湖西诸郡邑，清丽甲螺川。高髻多渔妇，深山半淀田。文章兵火废，人物革朝偏。故老今谁在，飘蓬瘴海边。
江岭杂诗自豫章上虔南十首·其八
作者：彭孙贻
朝代：明
体裁：五言律诗

滩行逢落日，险绝怕登天。舟子惊抛缆，山童裸刺船。石排鱼腹乱，江吼虎牙眠。身事罹多难，兹游每泫然。
江岭杂诗自豫章上虔南十首·其六
作者：彭孙贻
朝代：明
体裁：五言律诗

烽火西昌道，秋风战气消。虔山过岭近，赣水赴江遥。日月开炎海，鱼龙隐惠潮。穷乡樵牧子，尚自说先朝。
江岭杂诗自豫章上虔南十首·其十
作者：彭孙贻
朝代：明
体裁：五言律诗

溪路孤舟尽，江流二水回。天荒盘古宅，草没郁孤台。木客题诗去，山君啸泽来。三年肠寸断，夜夜岭猿哀。
江岭杂诗自豫章上虔南十首·其四
作者：彭孙贻
朝代：明
体裁：五言律诗

石涧黄沙地，春来旧战场。树稀烽堠出，草贯薜萝长。山鬼窥渔火，江鸥印渚霜。停舟问离乱，处处诉金王。
江州庾公楼
作者：彭孙贻
朝代：明
体裁：七言绝句

空亭落日映江流，过客谁登庾亮楼。为徙胡床避明月，清猿露下对人愁。
江干见芙蓉
作者：彭孙贻
朝代：明
体裁：七言绝句

山城寂静掩重闉，行见芙蓉照水滨。莫向秋江弄颜色，天涯尚有未归人。
江春入旧年
作者：彭孙贻
朝代：明
体裁：七言律诗

岁暮柴门久不开，渐惊芳意柳条回。鬓丝未觉华年改，春色先从旧雨来。臈月流澌送残雪，江城客思落寒梅。东风狼籍绨袍冷，故国烽烟入酒杯。
江村
作者：彭孙贻
朝代：明
体裁：五言绝句

清江木叶脱，红树被秋堰。何处寻郭熙，寒山写平远。
江村多竹屋檐楹梁栋窗楯壁落皆竹也
作者：彭孙贻
朝代：明
体裁：五言排律

水村多竹屋，苫盖覆茅堂。方寸还通笋，三竿巧称梁。杀青交素桷，集翠映幽房。槛带潇湘雨，檐栖嶰谷霜。龙鳞枯柱坼，凤尾捲帘长。北牖虚添簟，东篱竟作墙。入椽风弄笛，巢燕粉拖篁。袅袅烟笼户，萧萧月到床。何烦题字去，应住此君傍。
江村杂诗十首·其一
作者：彭孙贻
朝代：明
体裁：五言律诗

吴城十里雾，破暝出林梢。水气星辰湿，江光日月交。舟昏鸡失曙，树暗鹊翻巢。渐觉渔村近，炊烟起白茅。
江村杂诗十首·其七
作者：彭孙贻
朝代：明
体裁：五言律诗

竹屋依山水，云林入画图。真堪招隐去，或可避秦无。驯犬迎宾喜，归凫望垄呼。添篱防野獭，抱得五鸡雏。
江村杂诗十首·其三
作者：彭孙贻
朝代：明
体裁：五言律诗

江郊行累月，所在被干戈。爱此青村晚，秋来黄叶多。衣裳仍汉制，童稚学吴歌。斗草驱黄犊，前溪饮涧阿。
江村杂诗十首·其九
作者：彭孙贻
朝代：明
体裁：五言律诗

小径盘庐阜，驱车度石门。溪流分瀑布，云树失江村。细雨鸡声远，初寒木叶繁。山家成信宿，松际望朝暾。
江村杂诗十首·其二
作者：彭孙贻
朝代：明
体裁：五言律诗

野店临山驿，樵风送钓船。人烟老鹳口，江雾鹧鸪天。小集多开市，高畬又刈田。停舟买鱼错，犹用大明钱。
江村杂诗十首·其五
作者：彭孙贻
朝代：明
体裁：五言律诗

淳湖一村地，无处着蒿莱。丝网收虾子，霜林得芋魁。牛羊茅屋小，杨柳水门开。野老深留客，呼妻涤酒杯。
江村杂诗十首·其八
作者：彭孙贻
朝代：明
体裁：五言律诗

篱落行来遍，芒鞋信所如。小桥通竹筏，欹树阂樵车。赋给千头橘，年丰万石鱼。此乡未贫薄，应习计然书。
江村杂诗十首·其六
作者：彭孙贻
朝代：明
体裁：五言律诗

乱花明杂药，林果绕山庄。啼鸟临风缓，游丝渡水长。清霜肥蟹断，夜月冷鱼梁。更喜闻村塾，书声出草堂。
江村杂诗十首·其十
作者：彭孙贻
朝代：明
体裁：五言律诗

分水林西路，幽深可易寻。村横松岭屋，江断竹桥阴。山栗炊黄玉，霜柑剥紫金。舆人每停辙，泥滑叫寒禽。
江村杂诗十首·其四
作者：彭孙贻
朝代：明
体裁：五言律诗

倚棹临烟水，衡门对晚晴。饭牛霜正下，舂杵月初生。伏腊丛祠古，耕桑土谷平。犹看灯隙里，永夜有机声。
江楼
作者：彭孙贻
朝代：明
体裁：七言绝句

高楼遥望水云间，不是湘烟是楚山。帆影满天江不见，烟波何处下吴关。
江港
作者：彭孙贻
朝代：明
体裁：五言绝句

空江四无人，日暮见渔子。残月共渔灯，掩映空江里。
江窑鞋杯歌
作者：彭孙贻
朝代：明
体裁：古风

平生双屐千山度，锦鞋不作閒情赋。巳拚米汁劝同龛，无复凌波雕绮句。春来剧饮烂如泥，舞鬟谁蹋白铜鞮。陶匏倾尽鸬鹚杓，百觞未醉提壶啼。江州归客携行簏，一弯�出钩斜玉。碧綦莹夺龙泉青，翠繶稍分鹦武绿。狂夫满座竞流涎，思握九成帐中足。掌擎颤颤杯行迟，蒲桃乳动香尘蹙。不须录事糺欢哗，婪尾春温湿伎靴。独有老禅心似铁，亦觉舌本生莲华。香奁词伯耽流湎，落红响屧犹高燕。堕舄湛留一石髡，踏歌何假双行缠。吐茵狼藉凤絇鞯，消得陶家荷锸眠。笑然马嵬坡下袜，十千空费杖头钱。
江窑鞋杯歌
作者：彭孙贻
朝代：明
体裁：古风

平生双屐千山度，锦鞋不作閒情赋。巳拚米汁劝同龛，无复凌波雕绮句。春来剧饮烂如泥，舞鬟谁蹋白铜鞮。陶匏倾尽鸬鹚杓，百觞未醉提壶啼。江州归客携行簏，一弯𡎊出钩斜玉。碧綦莹夺龙泉青，翠繶稍分鹦武绿。狂夫满座竞流涎，思握九成帐中足。掌擎颤颤杯行迟，蒲桃乳动香尘蹙。不须录事糺欢哗，婪尾春温湿伎靴。独有老禅心似铁，亦觉舌本生莲华。香奁词伯耽流湎，落红响屧犹高燕。堕舄湛留一石髡，踏歌何假双行缠。吐茵狼藉凤絇鞯，消得陶家荷锸眠。笑然马嵬坡下袜，十千空费杖头钱。
江行杂诗渡扬子津过金陵西上湓浦共十首·其一
作者：彭孙贻
朝代：明
体裁：五言律诗

昨夜津亭月，离家巳再弦。远沽京口酒，重上石头船。秋浦红衣冷，清商白苧妍。当年佳丽地，歌舞自山川。
江行杂诗渡扬子津过金陵西上湓浦共十首·其七
作者：彭孙贻
朝代：明
体裁：五言律诗

一棹破烟水，千山历翠微。风轻洲蝶下，帆缓岸花飞。宿雾开临镜，寒波动浣衣。停舟屡相讯，每讶昔游非。
江行杂诗渡扬子津过金陵西上湓浦共十首·其三
作者：彭孙贻
朝代：明
体裁：五言律诗

风露三秋鬓，关河万里舟。怀人天欲暮，独客水空流。国士哀黄鸟，高堂感白头。虚存七尺在，洒泣向吴钩。
江行杂诗渡扬子津过金陵西上湓浦共十首·其九
作者：彭孙贻
朝代：明
体裁：五言律诗

云树江潭北，烟波楚水西。山夷战后垒，草没渡馀溪。废埭留鱼笱，长沙印虎蹄。故林归思切，谢豹莫争啼。
江行杂诗渡扬子津过金陵西上湓浦共十首·其二
作者：彭孙贻
朝代：明
体裁：五言律诗

皇都云气尽，白露禁园荒。塞马鸣驰道，宫花出御墙。游梁词客老，啼蜀子规长。曾忆金门对，垂衣坐未央。
江行杂诗渡扬子津过金陵西上湓浦共十首·其五
作者：彭孙贻
朝代：明
体裁：五言律诗

寒波生水末，秋色满林皋。入夹江流怒，维舟月影高。蘋分鱼避艇，岸侧柳横篙。取次开行箧，新飙上缊袍。
江行杂诗渡扬子津过金陵西上湓浦共十首·其八
作者：彭孙贻
朝代：明
体裁：五言律诗

江村多聚落，八口一渔船。芦苇环扉户，鱼租给酒钱。浮家黄雀浦，醉卧白蘋天。应笑风波客，飘飘瘴岭边。
江行杂诗渡扬子津过金陵西上湓浦共十首·其六
作者：彭孙贻
朝代：明
体裁：五言律诗

水国凉秋早，荷花送远行。空江收暮色，断雨续蝉声。夜露渔罾重，山寒布被生。无人照孤宿，萤火对残更。
江行杂诗渡扬子津过金陵西上湓浦共十首·其十
作者：彭孙贻
朝代：明
体裁：五言律诗

行经湓浦月，一上九江城。落日何萧瑟，濒年有甲兵。草枯胡马瘦，山近夜猿清。莫更频登眺，飘蓬客易惊。
江行杂诗渡扬子津过金陵西上湓浦共十首·其四
作者：彭孙贻
朝代：明
体裁：五言律诗

芜关聊信宿，问俗访茅檐。㩁政弘羊密，流民硕鼠添。长年论月忌，风角验星占。仰卧看牛斗，江波涌暮蟾。
江都怀古
作者：彭孙贻
朝代：明
体裁：七言律诗

城阙参差列画图，翠华曾此幸江都。长堤柳色遥通汴，废苑潮声暗入吴。燕坠宝钗耕自出，草深萤火夏常枯。雷塘北望愁心折，昔日烟花近有无。
江雾
作者：彭孙贻
朝代：明
体裁：五言排律

江雾晨光湿，川云水气殊。依微交远树，明灭泛平芜。楚岫依帆出，巴丘入汉无。岸花寒隐约，溪雨澹昭苏。村失闻人语，林分觉鸟呼。能添羁客苦，益验小舟孤。瘴疠收炎服，渔樵没战图。故山看不见，愁绝满菰蒲。
汤山
作者：彭孙贻
朝代：明
体裁：五言律诗

烟海非一状，秋光乱众山。浮云去不息，行者能无还。霜老天根涸，风黄雉子斑。将归忘日夕，新月在禅关。
汤山
作者：彭孙贻
朝代：明
体裁：七言律诗

落木风高海气清，林僧送客少将迎。坐深澹雾衣前出，茶罢寒潮竹外鸣。衰草乱山馀战垒，夕阳千里见荒城。天涯无限伤秋色，已分渔樵过此生。
汲中泠泉作
作者：彭孙贻
朝代：明
体裁：古风

三年梦绕中泠水，欲采芙蓉隔江涘。今来赤日驱黄埃，我马虺颓仆病矣。行吟登眺诗倩枯，山僧为我鸣辘轳。云根入地石窦迸，雪绠千寻飞玉壶。澄江入腑泥滓尽，山骨生寒毛髓殊。肺病已苏尘事浣，石鼎松风坐萧散。空怜陆羽苦笺经，更笑卢仝但论碗。残暑将尽秋蝉号，林月出地吹素涛。拿舟泛月入京口，目送飞鸿天际高。
汴梁悲
作者：彭孙贻
朝代：明
体裁：古风

汴河浩荡横金沟，龙蟠虎伏成中州。隋堤烟柳乱风雨，梁王池馆空清秋。吹台歌舞烟花满，十里林亭春不断。金梁桥外月如霜，宪王乐府流丝管。黄流如带绕宫墙，烽火惊麈过洛阳。桃花夜决金堤址，吏人化鳖鱼游市。跃舟鱼白走龙子，千红飘叶沉宫女。姚黄魏紫百万家，雁甲银筝万鼓挝。河伯纳姬开馆娃，女墙乌唱浪淘沙。奔雷高岸鸣飞炮，蚁传浮查上官道。可怜自古繁华地，雉堞依稀出波淖。蚩尤一扫中原空，黄舆瓦裂无金墉。神州陆沉四海沸，虚闻捷竹鸣悲风。
汶阳道上雨中望华不注
作者：彭孙贻
朝代：明
体裁：七言律诗

青霄翠壁削炎氛，一半晴光散夕曛。汶水人烟林杪合，济阴山色雨中分。秋来驿路连黄叶，天际孤城上白云。知是高堂归思早，北风南雁日纷纷。
沙头见雁
作者：彭孙贻
朝代：明
体裁：七言绝句

岭上山川近瘴乡，雁飞不到古虔阳。孤舟今夜思家客，北望南飞雁一行。
沙果
作者：彭孙贻
朝代：明
体裁：五言律诗

沙果形相亚，投琼并握瑜。朱瑛规赤玉，缃栗绽青瓐。柰苑嗟殊品，梨园让摘腴。分甘倘堪致，何用更怀珠。
沙河
作者：彭孙贻
朝代：明
体裁：五言绝句

白瓦齐茅屋，青山盖竹楼。居人同野雁，杂住藕花洲。
河干过旧知口成
作者：彭孙贻
朝代：明
体裁：五言绝句

相遇忽今日，故人无少年。临风重回首，况是落花天。
河满子
作者：彭孙贻
朝代：明
体裁：七言绝句

春光偏好断肠天，流水君恩似去年。不及上阳花落树，红颜犹得尽君前。
泊弄珠亭
作者：彭孙贻
朝代：明
体裁：七言律诗

落日孤城返照前，危亭独立俯潺湲。千村海气楼台上，残夜河流树杪悬。小麦绿肥榆荚雨，斑鸠啼破杏花天。弄珠倘遇波间女，莫惜馀光借月还。
泊江东门
作者：彭孙贻
朝代：明
体裁：七言绝句

江干遥听景阳钟，夜静江空敛雾容。归梦不成明月上，故园相近两高峰。
泊白水湾
作者：彭孙贻
朝代：明
体裁：七言绝句

白水空濛浪拍舟，啼猿不到已堪愁。空江断尽还山路，那禁归心万里流。
泊采石
作者：彭孙贻
朝代：明
体裁：五言律诗

落木寒江尽，空留太白祠。山围南国在，江涌北风迟。烽至分残烧，潮归报午时。谁怜缊袍客，雨雪载鸱夷。
法喜寺礼准公塔
作者：彭孙贻
朝代：明
体裁：七言律诗

古刹临溪门自开，准公遗塔锁荒苔。篬山镇日空相对，流水无心去不回。花径草深栖坏蝶，经台人静有寒灰。寻僧共说前朝事，寂寂秋阴下石槐。
法相寺
作者：彭孙贻
朝代：明
体裁：五言律诗

了法原无相，真空即肉身。烟含非色境，花笑破颜人。坏道泉声咽，空寮毳衲贫。惟馀樵牧地，剥啄乱松筠。
泛太湖至吴江
作者：彭孙贻
朝代：明
体裁：七言律诗

千山红叶满姑苏，风雨归帆下太湖。空阔鱼龙秋色远，浮沉身世客心孤。炊烟笠泽分渔火，立水沙鸥狎钓徒。已被蘋花动离思，松江八月况莼鲈。
泥滑滑
作者：彭孙贻
朝代：明
体裁：乐府曲辞

泥滑泥滑，泥深踝没。蒺藜水中，以伤我骨。山何唐颓，车轮以摧。蟹行蛇伏，膝交于颐。扪萝附葛，悬絙所挈。褰衣涉波，不如鱼鳖。其雨淫淫，梁坏河深。龙拔巨槎，虎咆于林。仗剑入山，欲断大首。父仇未报，小人有母。出出嘻嘻，禽言孔悲。山行云乐，不如遄归。
泰和仙槎江口
作者：彭孙贻
朝代：明
体裁：七言绝句

秋风千里雁横沙，桂岭无霜坠桂花。为感仙槎江口月，故园随我到天涯。
洗心亭
作者：彭孙贻
朝代：明
体裁：五言律诗

茅亭俯幽涧，独坐杳然深。只此已忘境，何当更洗心。山光融积水，人籁静高音。欲枕清溪卧，寥寥闻梵音。
洛城叹
作者：彭孙贻
朝代：明
体裁：古风

洛城帝子真天人，西宫窈窕帝所亲。妖书大索杳无迹，帝也冯怒东朝臣。洛城高高天市垣，万历胙土开南藩。太史授圭趣之国，椒风泣送承华门。新开朱邸拟大内，诏赐警跸乘金根。西宫辇，给祖道，珍奇平压千车辕。飞章叩阍请赡田，小臣力诤徒为喧。显皇宾天二十年，钩弋亦下陪陵园。枭鸣赤社蛰龙蜕，洛水宵竭银潢翻。是时襄后丧厥元，杜鹃双啼望帝魂。洛城水流何浩浩，洛城官吏拜群盗。金舆玉乘委荒草，兔苑梧宫止啼鸟。监宫阿监跣披发，泣向宫门拾馀骨。烧残流火照铜驼，弃城珠玑碎明月。如云宫女三千花，一一新声出内家。红鬟倭鬌驮细马，掩袖宫门泣绛纱。天王素服发哀恸，庆陵雨泣号翁仲。杜邮剑摇霜欲动，五丈原头星梦梦。吁嗟洛城生勿悲，犹忆潜龙避梃时。
洛社
作者：彭孙贻
朝代：明
体裁：七言绝句

莲子花残菊满枝，燕飞已定雁来期。只今秋社西风起，不及春归洛下时。
洪都感怀三首·其一
作者：彭孙贻
朝代：明
体裁：古风

元季逐群鹿，拔剑击亡胡。陈王忽左顾，目已无洪都。虎斗势未决，天地震鄱湖。危哉豫章郡，几作几上屠。并驱一龙死，射鲛血模糊。万户鸡犬存，百战熊罴枯。从此长江潮，安流下西吴。巍巍忠臣庙，功烈表画图。山河人代改，凭吊独踌躇。
洪都感怀三首·其三
作者：彭孙贻
朝代：明
体裁：古风

豫章古名郡，流风表畴昔。江山清气生，奇俊相络绎。东湖千载月，长照高人宅。时移天地变，戎马徒克斥。当时文物里，今惟有兵革。奈何金王辈，反覆同棋弈。昔逞中山噬，兹成断腕螫。背汉亦覆楚，谁能遁幽责。首鼠空两端，猰狗非一咋。死愧先皇髯，生惭骂贼磔。哀我江乡士，殉此阳九厄。忠义馀爨骸，贤豪就屠伯。悠悠苍天高，仰视星河白。
洪都感怀三首·其二
作者：彭孙贻
朝代：明
体裁：古风

我武乐游畋，乾清释宵旰。名倡挟宝瑟，雕弓鸣珠弹。穆骏天外归，殷鸮雨中乱。藩濠觊南服，一夕摇屏翰。嗟彼不逞流，徒说淮阴叛。风霜照孙许，白日长虹贯。朱邸既狼戾，江城欲鱼烂。不朽文成功，反掌无遗算。千秋黄石矶，泪下娄妃叹。长蛟空自殪，真龙起襄汉。
浑沌鸭
作者：彭孙贻
朝代：明
体裁：七言律诗

沙头不及自呼名，腹毳先膏雪腕羹。破壳气蒸肪玉暖，中黄香抱粪金生。宫椒点肋融春乳，蜀酱含酥醉紫琼。应笑王孙誇一饱，斗阑减却几群争。
浔阳望庐山四首·其一
作者：彭孙贻
朝代：明
体裁：七言律诗

十年梦绕紫芙蓉，未到天池第一峰。今日独寻湓浦月，秋风遥听虎溪钟。云昏石壁开丹洞，雪捲飞泉下白龙。闻道群贤投净社，可容蓝舆远相从。
浔阳望庐山四首·其三
作者：彭孙贻
朝代：明
体裁：七言律诗

空山何处访匡君，独上峰头扫白云。闲把道书寻旧隐，远随孤鹤谢人群。双螺烟霭中天合，三峡溪流静夜闻。他日结茅从五老，清泉灵药自纷纷。
浔阳望庐山四首·其二
作者：彭孙贻
朝代：明
体裁：七言律诗

叠嶂层峦夜不扃，空山草木昼冥冥。断云忽散于峰雨，积翠初开万仞青。直上紫霄留片碣，何人白鹿访残经。寻真便踏芒鞋去，囊里空图五岳形。
浔阳望庐山四首·其四
作者：彭孙贻
朝代：明
体裁：七言律诗

玉房金阙渺虚无，尚忆扁舟下五湖。阴洞莲花低自照，苍厓云物迥相扶。石梁天矫窥牛斗，星子浮沉没大孤。坐久题诗干象纬，晴烟片片袅香垆。
浪淘沙
作者：彭孙贻
朝代：明
体裁：七言绝句

木兰江上浪如茵，芳草萋萋不见春。啼鸟坐花偏不歇，满庭芳树未归人。
浪花二首·其一
作者：彭孙贻
朝代：明
体裁：七言律诗

何处飞霙下急流，霏霏乱落雪山头。将飘复坠看无迹，乍合还分散不留。日暖禹门千点湿，雨馀巫峡一春愁。水仙拾得琼瑶去，十二珠帘卷未收。
浪花二首·其二
作者：彭孙贻
朝代：明
体裁：七言律诗

不见瑶枝水次栽，但惊万点蕊珠开。因风忽起疑飞絮，带雪遥看讶落梅。灌溉不繁随雨脚，飘流到处满天涯。封姨连夜催花放，春色应添滟滪堆。
浮山工人十笏居
作者：彭孙贻
朝代：明
体裁：五言律诗

野衲贫何似，诛茅仅盖头。邻蔬园菜甲，鸟毳集棉裘。院冷无人过，林空有鹿游。相寻逢乞食，欲去若为留。
浴佛日斋居
作者：彭孙贻
朝代：明
体裁：五言律诗

斋居同野衲，浴佛此佳辰。水观知鱼动，池光受雨新。山禽忘语默，花月见天真。相约临流去，春波浣角巾。
海上
作者：彭孙贻
朝代：明
体裁：七言律诗

芳郊忽见柳条生，屐齿相扶海上行。河畔草柔初试马，陌头风暖未闻莺。鱼罾落日寒徐卷，鹭点青山晚更明。画角满城春色断，野花古堠自纵横。
海上
作者：彭孙贻
朝代：明
体裁：五言律诗

藉草东皋去，行吟海上看。春阴连蜃合，山雨带潮寒。野戍孤城断，光风百卉繁。烽烟无限意，愁望水云端。
海上千佛阁落成时沈菁莪工部奉使桂藩贤王题榜施金远颁海上里人咏歌纪其胜事敬赋长律三十韵以步其末
作者：彭孙贻
朝代：明
体裁：五言排律

化城雄展武，璇榜下湘都。粟雨空中坠，星芒象外孤。布金倾舍卫，赐馔佐伊蒲。石鼓疑传籀，灵威乍启符。犀文洵龙种，凤德表鹓雏。同姓咸推旦，寻盟旧长吴。歌风唐蟋蟀，协颂鲁驺虞。鸿挟淮南宝，骊探赤水珠。西园尊揖客，东阁礼群儒。神解知潜契，僧祗誓共扶。慧心标指月，宏力转浮图。巳悟三乘妙，何烦半字敷。擘窠萦铁画，飞白丽金铺。芒角垂云篆，璿玑贯斗枢。捧书鳞族至，衔帛雁行趋。署体师梁鹄，奇章纪董狐。瑞毫随翰涌，巨手到空摹。苍颉观殊骇，韦将瞪绝呼。遥通航海竺，远寄渡江芦。星使颁茅土，天潢礼苾刍。如椽烂奎壁，不坏镇枌榆。势压摩厓壮，锋驰笔阵驱。诸天窥倒井，五色炫离朱。驿假冬曹节，香披帝子垆。翻誊嗟译史，彷拓乱官奴。贺厦喧元鸟，开林系赤乌。一时新刻桷，从此照迷涂。宅舍裴丞相，桥题汉大夫。重楼动波磔，入法变虚无。遥望朝宗地，衡阳隔楚巫。
海上四首·其一
作者：彭孙贻
朝代：明
体裁：七言律诗

磐石沙头越燕过，楼船诸道正横戈。东垂日月周官少，南纪山川禹贡多。度岭瘴烟消橘柚，到江海市隐鼋鼍。春光若此宁须惜，其奈杨花似雪何。
海上四首·其三
作者：彭孙贻
朝代：明
体裁：七言律诗

拟卜天台学避秦，石梁夭矫隔苍旻。龙湫瀑布旌旗湿，蜃市楼台壁垒新。元气茫茫摇八极，长空澹澹出三辰。渔樵自识谋生拙，何处移家傍隐沦。
海上四首·其二
作者：彭孙贻
朝代：明
体裁：七言律诗

尉佗城阙断闽天，瓯粤横波入眼前。见说南中开瘴疠，由来江左自烽烟。水犀出海蛟龙怒，太白当风昴毕悬。野老只今忧战伐，莺花回首重茫然。
海上四首·其四
作者：彭孙贻
朝代：明
体裁：七言律诗

百尺高楼晚独登，江城风雨散春冰。蛟关昼夜波摇动，禹穴东南气郁蒸。海上报仇虚结客，山中吟句未逢僧。羁栖燕雀巢难稳，赤羽遥闻过秣陵。
海上春望寓感所见
作者：彭孙贻
朝代：明
体裁：古风

理策咨所诣，薄言信孤筇。望溟眇端倪，蹑虚惟洪蒙。吴会万渎来，瓯甬樊其东。川吴静安流，灵若恍景风。浴涡无停鸥，戾霄有远鸿。顾悯堤筑劳，畚疲群公功。驱山鲍奄殂，衔石羽亦空。徵禹我其鱼，师聃子犹龙。蹈海耻污朝，乘桴问夷封。逝者乃如斯，归欤吾道穷。聊摅东皋啸，憺慈烦□冲。
海上晚眺·其一
作者：彭孙贻
朝代：明
体裁：五言律诗

白露催寒杵，青天倚晚晴。十年忧世乱，五亩喜秋成。沙草閒依渚，江潮暗入城。干戈愁望断，终日暮山横。
海上晚眺·其二
作者：彭孙贻
朝代：明
体裁：五言律诗

小市连鱼步，孤城傍水开。海天横白鸟，秋色满荒台。秦楚烽烟合，江山日月回。谁知念摇落，不为菊花来。
海上竹枝词十三首·其一
作者：彭孙贻
朝代：明
体裁：词

乌夜村西乌夜啼，马嗥城外马频嘶。三更欢去月上树，照见踏霜郎马蹄。
海上竹枝词十三首·其七
作者：彭孙贻
朝代：明
体裁：词

江东归信约今朝，空自秦皇石作桥。三十六鳞书未到，曹娥江上不通潮。
海上竹枝词十三首·其三
作者：彭孙贻
朝代：明
体裁：词

葫芦山月长珠胎，海市未开渔市开。残星满天细犬吠，黄鱼船上贩鲜回。
海上竹枝词十三首·其九
作者：彭孙贻
朝代：明
体裁：词

促织声中催纺纱，木家花杼遍邻家。独有侬家无纺织，偏唤双鸦去卖花。
海上竹枝词十三首·其二
作者：彭孙贻
朝代：明
体裁：词

弯弯海月照牛衣，雪浪漫天没钓矶。侬起卖浆潮正落，□头门下饭牛归。
海上竹枝词十三首·其五
作者：彭孙贻
朝代：明
体裁：词

妾家正住南市南，鲍郎场外柳毵毵。柳梢系船鸡喔喔，知有新安客买盐。
海上竹枝词十三首·其八
作者：彭孙贻
朝代：明
体裁：词

潮满石塘花满城，女郎连臂踏歌行。落花作泥絮作雨，不信春光太薄情。
海上竹枝词十三首·其六
作者：彭孙贻
朝代：明
体裁：词

蚕子未收桑吐芽，扎山看火叫田家。小姑作伴细娘出，茶磨山深约采茶。
海上竹枝词十三首·其十
作者：彭孙贻
朝代：明
体裁：词

郎来饮酒太如泥，醉卧葡萄短架西。海燕归时不归去，鸡冠花下晚鸡啼。
海上竹枝词十三首·其十一
作者：彭孙贻
朝代：明
体裁：词

杏子红衫绿玉簪，荷花池院傍城南。鹾商嫁得教歌舞，偏讳歌名阿鹊盐。
海上竹枝词十三首·其十三
作者：彭孙贻
朝代：明
体裁：词

永安湖头春水多，梳妆楼阁照清波。十三子弟鸦头女，尽唱杨家宣慰歌。
海上竹枝词十三首·其十二
作者：彭孙贻
朝代：明
体裁：词

鲍家桥畔柳千枝，霜下芙蓉冷鸭儿。多着长裙憎传粉，琴台高处看迎旗。
海上竹枝词十三首·其四
作者：彭孙贻
朝代：明
体裁：词

苦竹山楼春满街，苦竹山下斗弓鞋。相逢年少羞相见，暗坠人前双凤钗。
海上谣
作者：彭孙贻
朝代：明
体裁：古风

廿载上书下见收，还家无官己白头。少年弃书还学射，上林较猎仍居下。赤眉铜马及大枪，亲手射杀同姓王。渔盐亡命转蹈海，楼船将军陷屠醢。赦书昨日下长安，大者封侯小拜官。制科补官老乃未，不如作贼先富贵。
海大鱼篇
作者：彭孙贻
朝代：明
体裁：乐府曲辞

海南有巨鳞，非龙亦非鱼。积甲逾丘陵，噏嘘缭虹霓。扬鬐捲瓯粤，唾沬漂扶馀。海若无安流，水族荡离漇。天帝命海若，用绁聊饵之。俾长众鳞介，丑类自相求。攀援帝近侍，秩视小诸侯。中原再播迁，作镇开炎陬。如渎等上公，众子各分茅。长男复锡氏，一门四珥貂。公卿半膝席，因亚连□椒。一一苍头奴，衣□或秉旄。幕下诸贾胡，丞郎每䏈曹。大舶高嵯峨，楼橹立作城。佛郎机十二，四面夹舷横。所发无不摧，蛟螭屑为羔。暴雷及百里，大舶寂无声。恃此积威力，荒外恶敢衡。云帆泛绝景，穷岛购奇琛。文身鱼皮人，黑齿暨鸟言。水鬼碧琳眼，没海䓁蜃鼋。飞章送罽毳，照月致玙璠。火齐粲朝阳，青瑶间水鸡。鸡林珠径寸，交龙缀方冠。沉水错伽南，镂成七宝床。夜明瑟瑟垂，帘动自生光。七八尺珊瑚，栏楯结交窗。鸦青与拇绿，上斛盈斗量。所须种种有，金银叵论仓。僮皆火浣衫，婢曳鲛丝裳。日南海外君，尊若异姓王。昔一亡命儿，今以勋贵雄。不名至尊前，贵盛势莫当。国勋亦己酬，国恩不可忘。仙霞高嵬嵬，嵬嵬以刺天。一夫荷戟立，匹马胡能先。贤王从北来，咋指望南军。飞炮陷绝谷，峭壁崩霆间。铁墉雪荡荡，霜刃植成林。大人飞书至，贻以驼氍毹。貂帽郁紫烟，若卯双东珠。名马苍龙文，金鞍绣带围。君能内海疆，富贵与君俱。粤南逮闽土，王爵握金符。文武诸大吏，惟君所擘除。缄帛报如约，聊用效区区。仙霞万人垒，一夕撤为虚。行在何仓卒，白龙忽婴置。贤王驩相见，握手结殷私。誓以山河诚，画以粤版图。欢宴未及终，回舸挟北驰。长鲸既失水，作书报虾䱉。我今己被饵，而无效我为。昔为横水鲛，今作入冈龟。昔日当道豺，今作屠门豨。燕市确硗硗，击鼓聚屠魁。縳之将诣市，反接曳妻孥。艳妾抱幼子，怀乳数行啼。梅昔仙霞关，倒戈任长驱。要领既告殊，血肉脔须臾。馀骨委道周，万马践成泥。头悬西槁街，下有白龙聚。白龙己升天，诉帝今在兹。寄语鲸鲵子，天网避安施。海南多波涛，不可以久居。
海月庵题壁
作者：彭孙贻
朝代：明
体裁：五言绝句

松径少人迹，柴扉久始开。谁欤叩门者，不为梅花来。
海棠
作者：彭孙贻
朝代：明
体裁：七言律诗

柔枝恰恰语流莺，西府名花冠蜀城。浅晕垂鬟禁惹恨，淡红低靥不胜情。消魂艳色愁无力，满眼春娇睡未成。香国梦回人近远，妆成十五正盈盈。
海禁厉黄鱼不复登嘲嗜鱼者
作者：彭孙贻
朝代：明
体裁：古风

少时饕餮快击鲜，黄鱼但饱不论钱。而今蔬食止鲑菜，不向鲍肆犹流涎。两年戎马断海口，无复飞鲜登石首。馋夫鹤颈望沧溟，瘦杀银花鲙腥手。忆昔贡鱼来市桥，飞舠聒地喧鸣鐎。家家开冰出红玉，插遍江南万柳条。朱门公子恣一啖，不让饥獭逢鲿鲦。东海老僧脂病吻，吴门刺客舞庖刀。迩来断罟挂蛛网，仙醋流芬空握椒。啖鳆摧颓头秃喙，弹铗饿瘦冯公腰。何如米汁长斋客，笑指枯鱼过河泣。倘君巳厌水梭花，为燬䲭夷种鱼术。
消夏湾道中
作者：彭孙贻
朝代：明
体裁：五言律诗

浓林无剩暑，步步冷衣裾。听水忘移艇，看山慕结庐。泉香飘口语，岚气没腰舆。归即携鸡犬，桃花问古渔。
涤研
作者：彭孙贻
朝代：明
体裁：五言绝句

笔床尘暗香，涤研清池里。松烟生水云，影落鱼鳞紫。
淀山湖
作者：彭孙贻
朝代：明
体裁：五言绝句

洞庭山下去，白浪接天流。烟波十万顷，少个打鱼舟。
淩霄
作者：彭孙贻
朝代：明
体裁：七言律诗

小山枯树曳乔柯，缭绕虬龙下绛河。映日干花红婀娜，垂梢百尺绿巍峨。西陵宛转依松柏，湘鬼婵娟带女萝。不分柔情易相附，淩霄姿更傍谁多。
深更坐月断桥
作者：彭孙贻
朝代：明
体裁：五言律诗

湖之清迥处，不在水云间。夜气生幽听，秋情淡旅颜。园林含窈窕，丝管涤阑珊。此际光中坐，人人若远山。
深村
作者：彭孙贻
朝代：明
体裁：五言律诗

深村蒲稗里，细雨草堂归。逆水河鱼上，穿云野鹤飞。朔风摇鼓角，秋色隐旌旂。累日柴门闭，平芜没钓矶。
深秋岭上见燕
作者：彭孙贻
朝代：明
体裁：七言绝句

海上年年送燕飞，南天瘴岭去人稀。可怜岭上南行客，秋燕归时客未归。
淳于王歌二首·其一
作者：彭孙贻
朝代：明
体裁：乐府曲辞

十千买雀钗，明铛百万缗。虽有耀首姿，不能得郎心。
淳于王歌二首·其二
作者：彭孙贻
朝代：明
体裁：乐府曲辞

空屋曳蟏蛛，丝长得几繐。女郎无好容，见欢生百媚。
淳湖·其一
作者：彭孙贻
朝代：明
体裁：五言绝句

淳湖一夜月，羁客带愁过。相遇他乡客，他乡思转多。
淳湖·其三
作者：彭孙贻
朝代：明
体裁：五言绝句

柴门向江开，江风动林薄。幸有数垂杨，映门似帘羃。
淳湖·其二
作者：彭孙贻
朝代：明
体裁：五言绝句

夜寒不得梦，惊起曙光发。始觉未成眠，仰见屋梁月。
清平调 其一 牡丹词十首彷李太白清平调
作者：彭孙贻
朝代：明
体裁：词

秾芳漠漠殿春风。无限销魂一笑中。惹尽閒愁君不见，朱阑倚遍玉楼东。
清平调 其七 牡丹词十首彷李太白清平调
作者：彭孙贻
朝代：明
体裁：词

轻云微雨浣花天。淡扫蛾眉分外妍。自有浓香惹衣袂，水沉未炷博山烟。
清平调 其三 牡丹词十首彷李太白清平调
作者：彭孙贻
朝代：明
体裁：词

曲槛春光满上阑。锦围绣幕不知寒。人间多少閒蜂蝶，一任东风次第看。
清平调 其九 牡丹词十首彷李太白清平调
作者：彭孙贻
朝代：明
体裁：词

閒庭白日转游丝。薄醉佳人午睡时。好下流苏双斗帐，莫教红雨湿胭脂。
清平调 其二 牡丹词十首彷李太白清平调
作者：彭孙贻
朝代：明
体裁：词

东风娇艳一枝春。国色天香自有真。十二楼台红粉尽，嫣然愁杀看花人。
清平调 其五 牡丹词十首彷李太白清平调
作者：彭孙贻
朝代：明
体裁：词

红玉雕阑十二重。仙人楼阁倚芙蓉。晓风帘幕无人见，应在巫山第一峰。
清平调 其八 牡丹词十首彷李太白清平调
作者：彭孙贻
朝代：明
体裁：词

修蛾不动敛唇朱。玉管声圆字字珠。可惜良宵奈何夜，合欢花底独踌躇。
清平调 其六 牡丹词十首彷李太白清平调
作者：彭孙贻
朝代：明
体裁：词

深宫绝代掩蛾眉。天上人间枉梦思。不是倚阑人一顾，倾城那得有人知。
清平调 其十 牡丹词十首彷李太白清平调
作者：彭孙贻
朝代：明
体裁：词

红尘京洛魏姚家。镇重东风冠物华。试近屏山见容鬓，人间那更有名花。
清平调 其四 牡丹词十首彷李太白清平调
作者：彭孙贻
朝代：明
体裁：词

丽质天然见太真。花秾玉艳不胜春。幽香应过昏黄月，不是花神是洛神。
清明前三日泛舟贲湖
作者：彭孙贻
朝代：明
体裁：七言律诗

霁日平川泛綵舟，清明三月丽人游。霏微弱柳轻阴上，荏苒梨花紫陌头。鹿苑钟声回晚照，鸬鹚湖色荡春流。独怜寒食年年候，不禁冬青杜宇愁。
清明和百旃
作者：彭孙贻
朝代：明
体裁：七言律诗

短篱疏雨共鸡栖，流尽春愁水拍堤。荒草冬青添旧泪，秋坟鬼唱入新题。野花无主思陵满，鹦武怀君过陇啼。曾忆昔游桃叶渡，阴阴宫树禁烟低。
清明日
作者：彭孙贻
朝代：明
体裁：五言绝句

清明烟景和，游女踏花多。自有花前酿，无须村外沽。
清明日冒雨再行南郭
作者：彭孙贻
朝代：明
体裁：七言律诗

细雨东风尽日吹，总无风雨亦凄其。那堪弱柳新烟冷，故遣梨花燕子迟。芳草已平骠骑垄，游人尚吊介推祠。年年寒食亡臣怨，奋国春光却为谁。
清明直大士降辰
作者：彭孙贻
朝代：明
体裁：七言律诗

风雨清明烟火新，更因水月见佳辰。梨花寒食飘零雪，慈竹慈篁自在春。礼佛暗悲头上发，提壶还劝冢中人。斋厨晨起炊残黍，手爇名香为老亲。
清明礼大士后出郊踏春和车大伯旃韵
作者：彭孙贻
朝代：明
体裁：七言律诗

霁日香台佛火明，踏青缓步出山城。柴门细草临渔步，花坞斜阳隔磬声。野店棠梨飘旧雨，春霜钟鼓报新晴。园林处处堪肠断，谢豹啼时恨正生。
清明雨中归自南郭
作者：彭孙贻
朝代：明
体裁：七言律诗

东风吹落杏花枝，寒食春愁春较迟。秦帝峰回云未散，伯牙台暗雨如丝。鵁鶄晓涨横塘上，榆柳新烟禁火时。谁更乐游原畔望，二陵只有草离离。
清来馆牡丹花下有感·其一
作者：彭孙贻
朝代：明
体裁：七言绝句

谁移绣段破苍苔，别馆名花次第栽。一自玉楼人去后，玉楼春色为谁来。
清来馆牡丹花下有感·其二
作者：彭孙贻
朝代：明
体裁：七言绝句

空斋寂寂锁花枝，曾共山窗把曲卮。今日牡丹开自落，临风何处寄相思。
渔舟叹
作者：彭孙贻
朝代：明
体裁：古风

万安高滩滩怒号，东风逆水吹牛毛。卢陂十日不得上，欲上不上无渔舠。渔舠买得刚八尺，未舒左肘先横尻。五人并作一人坐，偪仄厓穴栖猿猱。先生夜卧屈两足，巨蟹被縳穿二螯。涔涔舷罅日筛影，旁见水藻流周遭。用泥涂之漏稍缓，巳湿一寒敝缊袍。渔师不知滩迅疾，拽缆忽断惊横篙。裸而刺船助邪许，悯彼困苦同其劳。布帆软曳风一幅，襆被张破丝三缫。夜深兀坐舷代枕，林月出地溪嘈嘈。何时归放剡西棹，伸脚蓬底饱看吴山高。
渡扬子江忆家
作者：彭孙贻
朝代：明
体裁：七言绝句

江云千里送孤舟，此夕闺中定倚楼。传语行人寄消息，片帆今日过扬州。
渡浙江
作者：彭孙贻
朝代：明
体裁：古风

鼓棹横大江，壮气凌朝涉。长风摇雪山，乱下吴山叶。大鱼立舟傍，啸歌神不慑。越螺青万个，蒲帆雨一摺。老蛟银吐涎，怒浪粉吹蝶。奇观睇海门，雄胆奔雷慑。谅乏济川才，中流怀击楫。
渡章江
作者：彭孙贻
朝代：明
体裁：七言律诗

平川渺渺上孤舟，彷佛羁怀忆昔游。白鹭下洲鱼忽跃，青山夹岸水空流。几年客思过寒食，百战江天对旅愁。独有龙沙城畔路，旧时残月在荒丘。
渭臣弟乞菊苗种之满庭秋九花开薄游三泖买菊二本归舟却寄
作者：彭孙贻
朝代：明
体裁：古风

畸人抱孤兴，乞菊盈筐簏。始苗方暮春，徂暑困恒燠。灌花冲炎敲，累月忘栉沐。汲尽阴井泉，茁此数丛绿。佳辰负重九，买棹浮沪□。空斋锁秋阴，篱卉笑行役。可为松江鲈，淹留改旅服。一枝寄归舟，寂寂幽窗曲。但恨乏胜情，何地无佳菊。
渭臣弟以病断酒长歌调之
作者：彭孙贻
朝代：明
体裁：古风

少年嗜饮海可吞，欲倾沃焦作巨盆。倒吸星辰捲五岳，倚醉天柱枕昆仑。十日九病酒，衣衫半湿淋漓痕。乱后稍稍疏壶樽，众中酒吃寡放言。西游经战场，马足践人发。君看累累道旁骨，杀身岂尽杯中物。举觞酹地揖髑髅，嗟君不饮长芜殁。以兹放浪百不忧，日与卖浆者儿游。有时持糟饷禅伯，所至乘醉眠红楼。君之嗜酒差过之，一日数饮无醒时。迩来止酒因何事，试莺白坠应嘲嗤。君不闻夏王断酒疏仪狄，君不闻姬公酒诰惩荒溺。南巢不为醉乡亡，西畤宁因酒泉析。把杯聊复问长星，万岁谁传一家历。伊耆神圣能千钟，尼父百觚无醉容。古来上哲亦崇饮，乃知屈生独醒，幽咿窣枫如秋蛩。我有如淮之酒盈一斗，五茄芳酷醇而厚。入碗旋惊虎魄生，开瓶已透秾香走。斟满长坟滴乳花，膏凝不滑流涎口。君能扶病相过否，试剪林蔬笋蒲韭。为君□却块垒胸，七发霍然此其首，六郎劝汝一杯酒。
渭臣弟箑上画菊
作者：彭孙贻
朝代：明
体裁：古风

我似陶先生，爱此篱下质。惜居阛阓中，无地缀萧瑟。吾弟学花师，莳菊满蓬室。谁写半抹霜，寒姿溢枯笔。同是白衣人，得酒莫相失。凉飙动怀抱，秋容袖中出。西风漫弃捐，明朝已九日。
游三潭观放生池
作者：彭孙贻
朝代：明
体裁：五言律诗

三潭空月影，何处是菰乡。虹曲桥通径，山围翠绕墙。池霜沉芡实，岸柳塞鱼防。持此论庄惠，江湖意两忘。
游仙词·其一
作者：彭孙贻
朝代：明
体裁：七言绝句

烟霞锁断海中山，未许红尘度石关。道侣赌棋松树下，误敲星斗落人间。
游仙词·其三
作者：彭孙贻
朝代：明
体裁：七言绝句

独坐瑶宫户不扃，清风白鹤礼黄庭。夜闻龙语深潭下，明日携珠供讲经。
游仙词·其二
作者：彭孙贻
朝代：明
体裁：七言绝句

仙女司花小有天，方壶别贮酒如泉。醉中不识人间历，笑杀中山片晌眠。
游仙词·其四
作者：彭孙贻
朝代：明
体裁：七言绝句

石磴苔深卧辟邪，清宵一曲醉流霞。高歌击碎珊瑚树，散作玄都万树花。
游仙诗二首和圆长老·其一
作者：彭孙贻
朝代：明
体裁：古风

伐毛久咽元气飧，未肯入霄跨八鸾。三千花实春阑珊，空饵苍精服射千。方壶只尺隔远峦，其上清都邻广寒。衣六铢衣冠云冠，异香缭之非以兰，前骖赤虬后角端。道逢童赠药一丸，能返白骨为渥丹。方看窍凿混沌残，须臾黄虞累瓦棺。手弄造化黄土抟，日月双毂驰飞湍，清流戏摘千明玕。
游仙诗二首和圆长老·其二
作者：彭孙贻
朝代：明
体裁：古风

至人应化坠尘寰，名山浪迹穷跻攀。暂时游戏来人间，南度九疑湘九湾。东俯蓬莱浅潺湲，人代屡换不改颜。山河兴废空循环，青精瑶草不可芟。麟芝凤芝赤斑斑，摘以相赠无少悭。却笑留侯恋朝班，晚寻松子何时还。
游夏家庵千松长老以病不能见
作者：彭孙贻
朝代：明
体裁：五言律诗

禅踪何处觅，山色日当窗。为问诸仁者，谁参大法幢。山猿助孤啸，残月下高舂。送目烟霄外，青天鸟一双。
游惠山寺次岭南曾使君韵
作者：彭孙贻
朝代：明
体裁：五言律诗

登临入古寺，泉石有馀清。流水春申涧，寒云太伯城。野花萦磴细，众壑俯阶平。得句还题壁，何须注姓名。
游禹庙用上虞徐子贞韵
作者：彭孙贻
朝代：明
体裁：古风

云门以西境，峰拔类石弩。元气相雕镌，无烦凿神禹。昔我谒真宰，溪暗日卓午。群松何青苍，乃绿我眉宇。悄然谷响生，石磬自成拊。丘陵无圣贤，万古一抔土。送目神州外，穷发了可数。
游禹穴
作者：彭孙贻
朝代：明
体裁：古风

昔我梦禹陵，玄夷授芝简。青狐导我前，赤豹吠于犬。赐我禹馀粮，益以文虬脔。蛙饱永不饥，朱颜华婉娈。下山再拜去，黑龙烛流燹。三年幽寤醒，半叶孤蓬展。真游水圣宫，投杖叩苍藓。古碑形摹奇，青苍□迹辨。将挈庚辰锁，一访无馀墠。荒榛隐山文，乱石堆灵畎。冥冥猿狖鸣，虎避归途善。
游邹园五首·其一
作者：彭孙贻
朝代：明
体裁：五言律诗

名园当胜地，赐沐想清时。林下多冠盖，风来杂鼓吹。词人题草遍，女乐出花迟。今日荒台榭，青山更属谁。
游邹园五首·其三
作者：彭孙贻
朝代：明
体裁：五言律诗

几度溪山过，空园立马频。泉喧长似瀑，树老不知春。野月来深宇，名花易主人。新巢画梁燕，犹觅旧承尘。
游邹园五首·其二
作者：彭孙贻
朝代：明
体裁：五言律诗

亭台隔云雨，丘壑改阴晴。鸟语三春遍，池光万象生。欹阑萦藓径，危阁动松声。断石颓垣下，依稀辨勒名。
游邹园五首·其五
作者：彭孙贻
朝代：明
体裁：五言律诗

䆗窱穿萝入，参差落镜中。画桥通复道，飞阁写含空。花坠非时雪，香生不断风。移山成涧壑，谁复笑愚公。
游邹园五首·其四
作者：彭孙贻
朝代：明
体裁：五言律诗

九龙山下路，所至出尘氛。凿槛穿奇石，疏帘夹众芬。池分惠泉雨，峰剪具区云。到处留题满，何人宝墨君。
游金粟寺和纬度
作者：彭孙贻
朝代：明
体裁：七言律诗

閒云古树隐禅门，谁解拈花礼世尊。人外经声空自转，定中秋色叶频翻。行随流水皆无住，坐对青山两不言。会识维摩多妙理，欲从空观涤尘烦。
游龙沙寺
作者：彭孙贻
朝代：明
体裁：七言律诗

灌婴城阙锁春风，指顾江山极望中。天矫苍龙围玉扆，嵯峨丹鹫拥珠宫。身游法界诸尘静，日出恒沙万境空。知有仙真留记载，更教题句紫云笼。
湓浦渡
作者：彭孙贻
朝代：明
体裁：五言绝句

隔水唤渔子，抛罾客上船。渡头人过尽，白鸟傍舟眠。
湖上初归始见故园林下菊·其一
作者：彭孙贻
朝代：明
体裁：七言绝句

萧萧江雨日将斜，海燕西飞客至家。未到柴门秋已去，归来和病看黄花。
湖上初归始见故园林下菊·其二
作者：彭孙贻
朝代：明
体裁：七言绝句

东篱黄菊主人栽，客未归时菊未开。今日移床就花卧，呼童且莫扫苍苔。
湖上初归病起示诸弟
作者：彭孙贻
朝代：明
体裁：七言律诗

天际孤帆下海门，江风送客浙潮喧。归装西子明湖月，卧病钱王石鼓村。自笑还山后黄菊，非关伏枕负清樽。池塘兄弟劳相忆，几度东堂梦故园。
湖上晚眺
作者：彭孙贻
朝代：明
体裁：古风

长河见天末，流云澹明昧。园林入清旷，回峦暝奇概。斜阳下平皋，归笛隐牛背。晚出人负薪，夕飧畦刈菜。炊烟村并起，船火鱼潜退。远树巳乌啼，柴门况犬吠。菰芦客未眠，兼葭人可在。孤怀赏幽豁，登陟穷眄睐。山川感今昔，风物嗟人代。怃然发远想，长啸高岩内。
湖上杂兴
作者：彭孙贻
朝代：明
体裁：古风

眷兹杪秋日，旷焉涉平皋。空林翳阳景，澄江系寒舠。斜日乐游鳞，鸣琴散夕号。�怀岩穴士，邱中友蓬蒿。抗意绝尘表，长往辞干旄。白云积户牖，石泉沁琼醪。所嗟芳兰质，幽谷徒为劳。踌躇一命驾，援琴不成操。
湖上杂兴
作者：彭孙贻
朝代：明
体裁：古风

眷兹杪秋日，旷焉涉平皋。空林翳阳景，澄江系寒舠。斜日乐游鳞，鸣琴散夕号。𬗟怀岩穴士，邱中友蓬蒿。抗意绝尘表，长往辞干旄。白云积户牖，石泉沁琼醪。所嗟芳兰质，幽谷徒为劳。踌躇一命驾，援琴不成操。
湖上竹枝词十一首·其一
作者：彭孙贻
朝代：明
体裁：词

西子湖上春不留，苏小墓前蝴蝶愁。谁家女儿未解恨，偏插山花红满头。
湖上竹枝词十一首·其七
作者：彭孙贻
朝代：明
体裁：词

人前故自出红衣，学画长眉对镜非。一阵东风蝴蝶闹，秦楼左侧卖花归。
湖上竹枝词十一首·其三
作者：彭孙贻
朝代：明
体裁：词

艳艳春衫淡淡罗，家家尽唱懊侬歌。曰斜荡子归来晚，犹自花阴斗八哥。
湖上竹枝词十一首·其九
作者：彭孙贻
朝代：明
体裁：词

粉面朱衣髻子新，众中含笑屡回身。归来夫婿相誇羡，恼乱苏堤看杀人。
湖上竹枝词十一首·其二
作者：彭孙贻
朝代：明
体裁：词

荷叶贴波藕出泥，侬家正住藕花西。郎来若记门前柳，鸦在向西枝上啼。
湖上竹枝词十一首·其五
作者：彭孙贻
朝代：明
体裁：词

荼蘼花落絮沾泥，乳燕池塘莺对栖。不是空闺听不得，画眉人恼画眉啼。
湖上竹枝词十一首·其八
作者：彭孙贻
朝代：明
体裁：词

妆成车力巳频催，油壁车帘素面开。岁岁山中作寒食，岳王坟上踏春回。
湖上竹枝词十一首·其六
作者：彭孙贻
朝代：明
体裁：词

锦带桥平细马驮，弓弯鸦觜踏青过。堤头十万桃花树，不及楼中红粉多。
湖上竹枝词十一首·其十
作者：彭孙贻
朝代：明
体裁：词

柳洲亭子绿杨边，姊妹浓妆笑一船。相遇少年阳不识，荡舟故自摆红莲。
湖上竹枝词十一首·其十一
作者：彭孙贻
朝代：明
体裁：词

凤皇山下妾新居，种得琅玗万竹枝。日日江干望归婿，几回错唤弄潮儿。
湖上竹枝词十一首·其四
作者：彭孙贻
朝代：明
体裁：词

八月十八潮水生，三三五五踏莎行。见说浙江潮有信，远戍江南太薄情。
湖上赠相者王生
作者：彭孙贻
朝代：明
体裁：七言律诗

湖上西风起乱萤，相逢双眼为君青。浮家小艇来苕水，故里名山指洞庭。却笑方瞳空相马，何须长铗有侯鲭。尘埃物色谁能辨，目送高鸿上紫冥。
湖上闻弦索歌
作者：彭孙贻
朝代：明
体裁：古风

鸟飞日落烟冥冥，湖波不动群山青。栖鸦啼破半湖影，欲没不没三两星。昏黄小槽隔溪语，清歌滴历沉秋雨。一声能使天早寒，萧萧乱叶飞萤衷。湖舫美人背弦立，夜凉始怨哀弦湿。三弦拨捩湖鹊翻，柳梢月重天河急。寒塘悄坐孤蓬客，霜梧仔细寻秋入。露来响绝梦不归，凄眠夜半成头白。